
A. Uvodni del
1. Splošno
Občinski prostorski načrt (v nadaljnjem besedilu: OPN) je temeljni prostorski razvojni dokument, ki bo nadomestil vse sedanje osnovne prostorske akte v občini in sicer:

· prostorske sestavine planov iz leta 1986, sprejete še v bivši občini Murska Sobota in vse njegove spremembe in dopolnitve,
· prostorske ureditvene pogoje za območje Mestne občine Murska Sobota iz leta 2003,

· izvedbene akte (zazidalne, ureditvene in lokacijske načrte ter občinske podrobnejše prostorske načrte), za katere bo ugotovljeno, da niso skladni z občinskim prostorskim načrtom ali njihova veljavnost ni več utemeljena.
OPN se pripravi v skladu z Zakonom o prostorskem načrtovanju (Uradni list RS, št. 33/07, v nadaljnjem besedilu:  ZPNačrt) in Pravilnikom o vsebini, obliki in načinu priprave občinskega prostorskega načrta ter pogojih za določitev območij razpršene gradnje in območij za razvoj in širitev naselij (Uradni list RS, št. 99/07, v nadaljnjem besedilu: Pravilnik o OPN).

OPN vsebuje strateški del in izvedbeni del. 

Strateški del OPN določa (39. člen ZPNačrt) :

· izhodišča in cilji prostorskega razvoja občine, 

· usmeritve za razvoj poselitve in za celovito prenovo, usmeritve za razvoj v krajini, za določitev namenske rabe zemljišč  in prostorskih izvedbenih pogojev ter zasnovo gospodarske javne infrastrukture lokalnega pomena,

· območja naselij vključno z območji razpršene gradnje, ki so z njimi prostorsko povezani,
· območja razpršene poselitve.
Vsebina strateškega dela OPN je določena tudi v Pravilniku o OPN (3. člen):

· izhodišča in cilji prostorskega razvoja občine,
· zasnova prostorskega razvoja občine,
· zasnova javne gospodarske infrastrukture in grajenega javnega dobra lokalnega pomena,
· okvirna območja naselij, vključno z območji razpršene gradnje, ki so z njim prostorsko povezana,
· okvirna območja razpršene poselitve,
· usmeritve za razvoj poselitve in za celovito prenovo,
· usmeritve za razvoj v krajini,
· usmeritve za določitev namenske rabe zemljišč in
· usmeritve za določitev prostorskih izvedbenih pogojev.
2.0. Razlogi za pripravo OPN

Za območje Mestne občine Murska Sobota so se pričeli postopki priprave novih planskih aktov že v letu 2006 s pripravo strokovnih podlag za Strategijo prostorskega razvoja občine in Prostorskega reda občine. Izdelane so bile analize prostora s poudarkom na poselitvi, pripravile pa so se tudi ostale strokovne podlage, ki so bile predpisane s takrat veljavno prostorsko zakonodajo. 

S sprejetjem občinskega prostorskega načrta želi občina revidirati površine osnovne namenske rabe zemljišč ter jo uskladiti z dejanskim stanjem. S prostorskim načrtom se določijo nova območja za širitev lokalnega središča mesta Murska Sobota, predvsem z zagotovitvijo dodatnih površin za stanovanjske, centralne in gospodarske dejavnosti. Z novim prostorskim aktom želi občina omogočiti tudi gradnjo stanovanjskih hiš v vseh naseljih v občini, saj so vsa naselja neposredno navezana na mesto in predstavljajo njegov bivalni del.
3.0. Pravna podlaga

Podlaga za izdelavo Prostorskega načrta Mestne občine Murska Sobota je Zakon o prostorskem načrtovanju (Uradni list RS, št. 33/07) in še veljavna državna dokumenta: Odlok o strategiji prostorskega razvoja Slovenije (Uradni list RS, št. 76/04) in Uredba o prostorskem redu Slovenije (Uradni list RS, št. 122/04).

Vsebina in oblika OPN je povzeta po Pravilniku o vsebini, obliki in načinu priprave občinskega prostorskega načrta ter pogoje za določitev območij sanacij razpršene gradnje in območij za razvoj in širitev naselij (Uradni list RS, št. 99/07). 
Pri pripravi prostorskega načrta so kot veljavni prostorski akti uporabljeni tudi še veljavni prostorski akti za območje Mestne občine Murska Sobota, ki se nanašajo na območje občine, to so prostorske sestavine dolgoročnega in srednjeročnega plana oziroma njihove kartografske priloge, predvsem kot podlaga za evidentiranje osnovne namenske rabe zemljišč.

Uporabljeni so tudi podatki o stanju prostora, ki jih vsebujejo že prostorske sestavine planov, vendar so povzeti iz novejših evidenc o stanju prostora in uporabljeni pri pripravi občinskega prostorskega načrta v skladu s Pravilnikom o prikazu stanja prostora (Uradni list RS, št. 50/08) in v skladu z navodili Ministrstva za okolje in prostor (sedaj Ministrstva za infrastrukturo in prostor).

4.0. Opis postopka

Mestna občina Murska Sobota je pričela s postopki priprave novih planskih aktov v letu 2006 in sicer z izdelavo strokovnih podlag za Strategijo prostorskega razvoja in Prostorski red občine. Po spremembi prostorske zakonodaje je občina pričela s pripravo občinskega prostorskega načrta v letu 2008. Julija 2008 je bil pripravljen osnutek Občinskega prostorskega načrta Mestne občine Murska Sobota v vsebini in obliki, kot ga predpisuje že navedena prostorska in posredovan na Ministrstvo za okolje in prostor z namenom, da nanj pridobi smernice državnih nosilcev urejanja prostora in upravljavcev gospodarske javne infrastrukture. V postopku pridobivanja smernic je občina pridobila tudi odločbo, da je za občinski prostorski načrt treba izvesti celovito presojo vplivov na okolje. V ta namen je bilo izdelano tudi Okoljsko poročilo, ki ga je izdelalo podjetje OIKOS iz Domžal. Na podlagi pridobljenih smernic in ukrepov iz Okoljskega poročila je bil v letu 2011 pripravljen dopolnjen osnutek Občinskega prostorskega načrta Mestne občine Murska Sobota in javno razgrnjen v oktobru 2011, v tem času sta bili tudi dve javni obravnavi. V času javne razgrnitve je bilo na dopolnjen osnutek podanih cca 80 pripomb za dodatne spremembe namenske rabe ter nekaj vsebinskih pripomb, predvsem na strategijo prostorskega razvoja mesta Murska Sobota in na besedilo odloka. Na podlagi stališča občinskega sveta do pripomb in dopolnjenega okoljskega poročila bo pripravljen predlog OPN Mestne občine Murska Sobota, na katerega bodo zaprošena mnenja od pristojnih nosilcev urejanja prostora.
(se dopolni)
B. Strateški del

1.0.  SPLOŠNO
Strateški del občinskega prostorskega načrta določa izhodišča in cilje prostorskega razvoja občine, ki se določijo na podlagi analize stanja, teženj in možnosti prostorskega razvoja. Na podlagi razvojnih potreb v občini in v državi ter medsebojnih vplivov se določi zasnova prostorskega razvoja občine ter podajo usmeritve za razvoj naselij in razvoj krajine. 
Ker so bile strokovne podlage o stanju prostora, ki so osnova za cilje prostorskega razvoja občine, izdelane v letih 2006 – 2008 na podlagi statističnih podatkov iz leta 2001, sta tako zasnova prostorskega razvoja in usmeritve za prostorski razvoj prilagojena na trenutno stanje, to pa so predvsem želje in potrebe, ki se izražajo skozi predloge posameznih investitorjev, manj pa skozi dejanske razvojne potrebe občine. Mestna občina ima sicer posamične študije za razvoj nekaterih dejavnosti, ni pa celostnega razvojnega programa, ki bi obravnaval vsa razvojna področja in jih medsebojno uskladil, v občinskem prostorskem načrtu pa bi jih ustrezno aplicirali tudi v prostor. 
Vsebina strateškega dela Občinskega prostorskega načrta je povzeta v Odloku o občinskem prostorskem načrtu za območje Mestne občine Murska Sobota in kot je že večkrat omenjeno, določena s prostorsko zakonodajo. Zato so posamezne ugotovitve, za katere je bilo možno pridobiti več podatkov, nekoliko obširne, druge pa so ob pomanjkanju podatkov skromnejše. Ne glede na to so v strateškem delu podane ustrezne osnove za prostorski razvoj, ki zaenkrat niso v celoti konkretizirane v izvedbenem delu, so pa dolgoročna zasnova, na podlagi   
2.0.    IZHODIŠČA IN CILJI PROSTORSKEGA RAZVOJA

2.1.    Ugotovitve iz strokovnih podlag

2.1.1.  Splošen opis občine

Mestna občina  je nastala z delitvijo bivše občine Murska Sobota, ki je bila z Zakonom o lokalni samoupravi prvotno deljena na 10, pozneje pa na 12 občin. Meri 64,4 km2 in šteje 20080 prebivalcev (Popis 2002). Vključuje mesto Murska Sobota in 10 naselij, ki jim pripadajo enako imenovane katastrske občine Bakovci, Černelavci, Krog, Kupšinci, Markišavci, Nemčavci, Polana, Rakičan, Satahovci in Rakičan ter na novo ustanovljeno romsko naselje Pušča, ki leži v k.o. Černelavci. Zaselek Jezera, ki je prav tako prostorsko ločen, nima statusa naselja, leži pa v  k.o. Rakičan.

Središče mestne občine je mesto Murska Sobota, ki je pomembno prometno središče širše regije. Šteje 12437 prebivalcev in zavzema 722,86 ha. Pomembno vlogo kot regijsko središče je imela Murska Sobota s svojim zaledjem že v preteklosti. 

Občina šteje 20080 prebivalcev (popis 2002), od tega je 9556 ali 47,5 % moških in 10524 žensk. Število prebivalstva je naraščalo od leta 1961 do leta 1991 v mestu Murska Sobota z indeksom  2,12 v ostalih naseljih pa 1,32. Od leta 1991 prebivalstvo v povprečju upada (indeks 2002/1991- 0,94), vendar na račun mesta, kjer je indeks 0,89. V ostalih naseljih v povprečju prebivalstvo narašča tudi v zadnjih letih in sicer z indeksom 1,07.

Največ prebivalcev je v mestu Murska Sobota (v deležu kar 61,9), v ostalih naseljih pa sorazmerno z velikostjo naselja. Naselja so enakomerno, v radiju do 5 km, razporejena okrog mesta, kar zagotavlja dobro dostopnost do družbenih funkcij mesta. 

Območje mestne občine je po površini izrazito kmetijsko, saj kar 3924 ha ali 61 % celotne površine zavzemajo najboljša kmetijska zemljišča. Tudi glede dejanske rabe je pretežni del območja občine namenjen njivam in vrtovom (62,93 %). Vendar v občini kmetijska dejavnost ni vodilna panoga. Tudi v okoliških naseljih, ki sicer imajo še kmečki značaj, je vse manj kmetij, kjer bi se intenzivno ukvarjali s poljedelstvom ali živinorejo. Posamične kmetije v kmečkih naseljih (največ jih je v Bakovcih in Satahovcih), se  usmerjajo bolj v rejo živine. V kmetijskih dejavnostih je zaposlenih le 2,9 % prebivalstva občine.

Gospodarski razvoj občine je usmerjen v industrijo in obrt ter storitvene dejavnosti, kjer ima kmetijska predelovalna industrija že veliko tradicijo. Industrijski obrati so pretežno v mestu Murska Sobota. V storitvenih dejavnostih je zaposlenih kar 57,6 % prebivalstva.

Vsa naselja v Mestni občini Murska Sobota so neposredno navezana na mesto s cestnimi povezavami, ki omogočajo  dostopnost. Vendar so to istočasno kategorizirane ceste z medkrajevnim prometom, kar povzroča preobremenjenost in posledično zastoje ob konicah. Javni promet je urejen na zadovoljivi ravni, saj so urejene mestne linije ter šolske in delavske avtobusne linije do primestnih naselij. 

V porastu je prevoz z osebnimi avtomobili. Zaradi vsakodnevnih migracij je v konicah zgoščen promet, predvsem v centru mesta in na vseh vpadnicah, ob katerih so območja s poslovnimi in trgovskimi funkcijami.

2.1.2. Analiza stanja, teženj  in možnosti prostorskega razvoja

Težnje prostorskega razvoja v Mestni občini Murska Sobota se bistveno ne razlikujejo od teženj razvoja v ostalih občinah v Sloveniji. Pritiski na prostor, ki negativno vplivajo na kakovost bivalnih območij in na stanje okolja nasploh, so prisotni v vseh urbanih in podeželskih območjih v Sloveniji. Najbolj so izpostavljena večja urbana središča, v mestni občini je to mesto Murska Sobota. Zaradi načrtovanih prometnih in drugih infrastrukturnih koridorjev, ki potekajo skozi mesto ali v njegovi neposredni bližini naraščajo predvsem težnje po širitvi mesta do avtoceste in na ostalih robovih mesta. V mestu naraščajo tudi težnje po ponovnem razvoju proizvodnih in drugih dejavnosti v novi industrijski coni. 

Mestna občina Murska Sobota nima novejšega razvojnega programa, ki bi razvoj posameznih dejavnosti apliciral v prostor. Razvojno definirana je le nova industrijska cona na severni strani mesta M. Sobota, kjer pa tudi še niso znane vse dejavnosti. Težnje prostorskega razvoja so razvidne predvsem iz državnih strateških planov, iz občinskih  prostorskih sestavin planov oziroma njihovih vsakokratnih sprememb in dopolnitev ter iz občinskih izvedbenih prostorskih aktov. V postopkih sprememb in dopolnitev planov se prostorski razvoj kaže v težnjah po širitvi zazidalnih območij, brez upoštevanja možne sanacije degradiranih in praznih površin v naseljih in brez upoštevanja morebitnih negativnih vplivov na bivalno in naravno okolje. Prostorski razvoj je torej še zmeraj spontan in temelji predvsem na posamičnih pobudah investitorjev in lastnikov zemljišč. V mestu Murska Sobota tudi ni določena podrobnejša namenska raba zemljišč, zato je kljub obsežnim nezazidanim površinam razporeditev dejavnosti nedefinirana.  

Mesto Murska Sobota je pomembno regionalno središče, kjer prebiva in dela pretežni del prebivalstva mestne občine. Zato so v mestu rezervirana zemljišča za razvoj gospodarskih dejavnosti v obrtno – industrijski coni, ki so delno že opremljena z gospodarsko infrastrukturo. Ta naj bi privabila investitorje, ki bi zagotovili dodatna delovna mesta, kar posredno vpliva tudi na porast prebivalstva. 

V mestu primanjkuje rezervnih površin za širitev družbene infrastrukture in za stanovanjsko gradnjo. Težnja na stanovanjskem področju je gradnja individualnih stanovanjskih objektov in to tudi v mestu Murska Sobota. Ker mesto Murska Sobota nima veljavnega urbanističnega dokumenta, ki bi usmerjal razvoj dejavnosti po dogovorjenem coningu, je tudi razvoj družbenih dejavnosti spontan in zato neracionalen. Tako je npr. ekonomska šola locirana v območja, ki mejijo na industrijske, obrtne in druge gospodarske komplekse, kjer ni ostale družbene infrastrukture, ki jo šola potrebuje. Ker tudi mestni promet, ki bi hitro in učinkovito povezoval ključne dele mesta, še ni dovolj razvit, je selitev centralnih dejavnosti na rob mesta trenutno toliko bolj neracionalna.

Intenzivno se zazidavajo območja ob mestnih vpadnicah s trgovskimi objekti, kar povečuje prometne obremenitve mestnih vpadnic, ki so istočasno kategorizirane  medkrajevne ceste. To povzroča značilno praznjenje mesta.  V nekaterih predelih mesta in v nekaterih naseljih ne deluje niti osnovna oskrba.

V okoliških naseljih, ki so pretežno že izgubila kmečki značaj, je še zmeraj prisotna težnja po pozidavi robnih parcel, čeprav je bilo v strokovni podlagi ugotovljeno, da je v večini naselij še dovolj nepozidanih parcel za stanovanjsko gradnjo. Individualne stanovanjske hiše so še zmeraj na vrhu izbora za dobre bivalne pogoje, seveda so vsa naselja na območju mestne občine v celoti opremljena z gospodarsko javno infrastrukturo. Pri oblikovanju objektov se teži k sodobnim oblikam in obdelavam, kar je v nasprotju z morfologijo in tipologijo naselij.

V nekaterih naseljih se pojavljajo  pobude za vnos novih dejavnosti, npr. turistična območja v kmečka naselja, kar se ne sklada s tipologijo in kmetijsko usmerjenostjo naselja. V naseljih s kmetijskimi objekti (Bakovci, Satahovci) narašča težnja po povečanju kapacitete obstoječih proizvodnih objektov, kar povzroča konflikte v naselju in dodatno obremenjuje okolje.

Tako kot v celotni državi, tudi v Mestni občini Murska Sobota narašča težnja po ureditvi cestnih  prometnih površin, saj narašča osebni avtomobilski promet. Urejene so vse ceste in ulice v mestu in v vseh naseljih ter vse ostale lokalne ceste in poti. Javni potniški promet ni dovolj razvit, naraščanje osebnega prometa povzroča obremenitve vseh kategoriziranih in lokalnih cest, še posebej pa vseh mestnih ulic.

V vseh naseljih s kompletno komunalno opremo narašča predvsem težnja po gradnji ločene meteorne kanalizacije. Pri tem se pojavlja problem sprejemnikov meteorne vode, saj ni površinskih odvodnikov, izpust v teren pa tudi ni proučen. Za celotno območje občine je treba čim prej izdelati vodnogospodarsko študijo, na podlagi katere bi lahko v posameznem naselju rešili odvod meteornih odpadnih vod.

Razvojne težnje v krajini so usmerjene predvsem v gradnjo prometne infrastrukture ter urejanje kmetijskih zemljišč (komasacije), manj je teženj po usposabljanju kmetijskih zemljišč.
Zaradi načrtovane gradnje dveh odsekov avtoceste je bila v preteklosti tudi v mestni občini težnja po izkoriščanju gramoza. Že povečana gramoznica ob Bakovski cesti je skoraj izpraznjena in ne zadostuje za lokalne potrebe, zato se pojavljajo dodatne težnje v neposredni bližini vzdolž avtoceste, kjer so še bogata nahajališča. 

Del območja občine ob Muri sega v območja varstva narave. Za regijski park Mura bo izdelana krajinska zasnova, vendar za celotno območja varstva, tako, da Mestna občina Murska Sobota posebnih varstvenih dokumentov ne bo pripravljala.

2.2. Razvojne potrebe občine, države in regije

Temeljni cilj Strategije prostorskega razvoja Slovenije je pomembnejša vloga mest, ki bodo pospeševala razvoj Slovenije v nacionalnem in evropskem okviru. Državni strateški plan vzpodbuja policentrični razvoj naselij. Krepi se vloga lokalnih središč, vzpodbuja se razvoj delovnih mest in s tem zmanjšuje vsakodnevne migracije. Podeželski prostor, ki obsega tudi del Mestne občine Murska Sobota, ostaja pomemben življenjski in gospodarski prostor, zato se vzpodbuja njegov celovit razvoj v povezavi z urbanimi središči. Poselitev se usmerja v lokalna središča in druga strnjena naselja na obstoječe gradbene parcele (nadomestna in dopolnilna gradnja). Ohranja se tradicionalna struktura naselij, gradnja se prilagaja tradicionalni arhitekturi.

Na širši ravni se oblikujejo atraktivna, enakomerno razmeščena in dostopna centralna območja, z možnostjo zagotavljanja oskrbnih, storitvenih, poslovnih, servisnih in drugih centralnih dejavnosti. Glede na to, da mesto Murska Sobota že zadovoljuje tovrstne potrebe in ker so vsa naselja v občini dokaj dobro prometno povezana z glavnim mestom, ni potrebe po razvoju sekundarnih centrov izven mesta.

V državi se spodbuja diverzifikacijo tistih gospodarskih dejavnosti, ki v povezavi s kmetijstvom in gozdarstvom omogočajo ohranjanje poseljenosti in vitalnost podeželja. V Mestni občini Murska Sobota je podeželje urbanizirano, saj so vsa naselja v ožjem zaledju mesta. Območij z nizko urbanizacijo in prevladujočim deležem kmetijske in gozdarske rabe ter ohranjenimi naravnimi procesi in naravnimi prvinami, s čimer opredeljujemo podeželje, v mestni občini ni. Poseljenost podeželja se ohranja zaradi ohranjanja in razvoja kmetijstva.

Predvidena je posodobitev državnih cest in gradnja dveh odsekov avtoceste (Beltinci – Lendava in Lendava – Pince z odcepom hitre ceste za Dolgo vas, ki sta že v izvajanju, s čimer bo mesto in občina povezano s Slovenijo in sosednjo Madžarsko.

Predvidena je gradnja železniške povezave M. Sobote in Lendave in povezava Murske Sobote z Avstrijo. Trase so še v proučevanju, predstavljenih je več variant.

V Mestni občini Murska Sobota so že definirane kolesarske poti, ki potekajo v glavnem po državnih in lokalnih cestah ter povezujejo predvsem turistična območja. Država vzpodbuja nadaljnje povezovanje omrežja kolesarskih poti in turističnih rekreacijskih poti z evropskimi omrežji.

Vzpodbuja se povezovanje in združevanje obstoječih TK omrežij in sistematično uvajanje novih tehnologij. Konkretnih ukrepov za območje Mestne občine Murska Sobota ni.

Oskrba države z energijo temelji na posameznih energetskih sistemih, s katerimi se omogoča skladen razvoj ter zagotavlja kvalitetno, zanesljivo, ekonomično in zadostno oskrbo z električno energijo. V ta namen je predvidena gradnja povezovalnih daljnovodov 2 x 110 kV Murska Sobota – Mačkovci in 110 kV Murska Sobota - Lendava, s čimer bo omogočena boljša in nemotena oskrba z električno energijo. 

Država vzpodbuja tudi rabo obnovljivih virov, za kar so v Mestni občini Murska Sobota  realne osnove v izkoriščanju geotermalne energije. V ta namen so že sanirane naftne vrtine in izvedene nove za geotermalno vodo, iz katerih se pridobiva geotermalna voda za ogrevanje in za turistične namene v mestu.

Vzpodbuja se tudi pridobivanje energije iz biomase in s predelavo organskih odpadkov (bioplinarne).

Za zagotavljanje varne in zanesljive oskrbe z zemeljskim plinom se poveča pretočno fleksibilnost ter zgradi dodatne plinovode.

Za zagotavljanje ustrezne oskrbe s pitno vodo se spodbuja obnovo in posodobitev vodooskrbnih sistemov ter njihovo povezovanje v bolj racionalne, učinkovite in strokovno nadzorovane sisteme. Za celotno območje se ob finančni pomoči države pripravlja dokumentacija za oskrbo celotnega Pomurja, ki predvideva, da se večina potrebne pitne vode načrpa iz prodnatih vodonosnikov ravninskega dela ob Muri. Povezali se bodo vsi vodovodni sistemi na območju upravnih enot Murska Sobota, Lendava, Gornja Radgona in Ljutomer.

Južni del Mestne občine Murska Sobota je krajinsko območje s prepoznavnimi značilnostmi, ki je pomembno na nacionalni ravni. Ohranjanje in razvoj teh območij se zagotavlja z ustreznim načrtovanjem in programiranjem ter zavarovanjem. Del obravnavanega območja je predlagan za zavarovanje kot regijski park Mura. Območje ob Muri je  definirano tudi kot ekološko pomembno območje z lokalnimi naravnimi vrednotami in kot posebno varstveno območje Natura 2000. V območju se biotska raznovrstnost in habitatni tipi rastlinskih in živalskih vrst ohranjajo z rabo prostora, ki omogoča vzpostavitev in vzdrževanje ugodnega stanja teh vrst.

Kmetijska dejavnost se prednostno usmerja na območja z visokim pridelovalnim potencialom tal za kmetijsko rabo. Tako območje je med drugim tudi celotni južni del območja Mestne občine Murska Sobota, ki je kot del Prekmurja izrazito sušno območje, zato razvoj modernega kmetijstva vključuje  tudi namakanje.
Gozdovi v južnem delu ob reki Muri imajo velik krajinski, ekološki, kulturni in rekreativni pomen, zato se gospodarjenje prilagodi zahtevam po ohranitvi, čeprav se ne spodbuja povečevanje gozdnih površin. Ohranja se tudi gozdne površine v naseljih in se jih vključi v zeleni sistem.

Vode so najpomembnejši vir za prostorski razvoj ter hkrati najbolj ranljiv naravni vir. Med najpomembnejšimi sistemi celinskih voda je tudi Murski hidrografski sistem, ki zagotavlja oskrbo z vodo ter za gospodarsko in rekreacijsko rabo.

Mineralne surovine so neobnovljiv naravni vir, zato se z njimi ravna racionalno. Pri izkoriščanju se stremi k optimizaciji pridobivanja in postopnem zapiranju manjših objektov ter sanaciji nelegalnih kopov. Nove objekte se odpira le v primerih, če gre za večje povečanje potreb, ki jih ni mogoče zadostiti z že odprtimi objekti. Na območju Mestne občine so bogata ležišča gramoza, ki se izkorišča v osrednji gramoznici ob Bakovski cesti in je za potrebe gradnje avtoceste že skoraj v celoti izkoriščena, območje pa se že ureja kot rekreacijska cona. Predlagana so nova območja v neposredni bližini, ki pa jih bo treba utemeljiti.

2.3. Vplivi in povezave s sosednjimi območji

Lega Mestne občine Murska Sobota, njena vloga v širšem območju in nove razvojne možnosti postavljajo občino, predvsem pa mesto Murska Sobota, na pomembno mesto na skrajnem vzhodnem delu države. Vloga občine se kaže v teh smereh:

· občina ostaja upravno, družbeno in oskrbno središče ožje in širše regije, v kateri so nove občine Beltinci, Cankova, Gornji Petrovci, Grad, Hodoš, Kuzma, Moravske toplice, Puconci, Šalovci in Tišina ter občine na območju upravnih enot Lendava, Gornja Radgona in Ljutomer. S funkcijami širšega lokalnega središča občina in mesto Murska Sobota povezujeta navedene občine v enotno prostorsko in družbeno regijo, ki je tudi statistična regija;

· z izgradnjo državne in občinske prometne infrastrukture postaja občina pomembna vez med državo Slovenijo in sosednjimi državami Avstrijo, Madžarsko in Hrvaško. Prometne povezave odpirajo predvsem možnosti za sodelovanje na gospodarskem področju. Mesto Murska Sobota ostaja tudi kulturno in družbeno središče.

Mesto in občina sta dobro povezani s sosednjimi občinami, sosednjimi državami in Slovenijo. Skozi mesto poteka glavna cesta I. reda Maribor – Lendava in regionalne ceste, ki povezujejo mestno občino s sosednjimi občinami. Neposredno je mestna občina povezana z vsemi mejnimi občinami (Beltinci, Moravske Toplice, Tišina) ter vsemi občinami na območju Pomurja tudi z javnimi avtobusnimi linijami, ki pa se zaradi nerentabilnosti ukinjajo. 

Poleg cest povezuje mesto in občino s Slovenijo in sosednjo Madžarsko tudi železniška proga. Ta povezuje le večja mesta, v regiji ni lokalne povezave med M. Soboto in Lendavo ter M. Soboto in Gornjo Radgono. 

Reka Mura, ki poteka na južnem robu občine je plovna le v turistične namene, prav tako se v turistične namene uporablja letališče pri Rakičanu.

2.4. Cilji skladnega prostorskega razvoja

Cilji skladnega prostorskega razvoja temeljijo na podlagi izhodišč o stanju, težnjah, potrebah in možnostih prostorskega razvoja, ki so opisane v gornjih poglavjih. Izhodišča za skladen prostorski razvoj izhajajo tudi iz Strategije prostorskega razvoja Slovenije in evropskih dokumentov, ki jih je Slovenija z vstopom v Evropsko skupnost sprejela kot del prostorskega načrtovanja.

Glavna izhodišča lahko strnemo v naslednje:

- visoka izobrazbena struktura v občini,

- zgrajena in načrtovana večja državna infrastruktura, 

- opremljena industrijska cona, za katero ni ustreznih investitorjev,

- pomanjkanje površin v mestu M. Sobota za stanovanjsko gradnjo in družbeno infrastrukturo,

- naraščanje prometa v mestu in primestnih naseljih,

- naraščanje teženj po pozidavi robov mesta, ki pa so prometno nepovezani,

- praznjenje ožjega mestnega središča,

- bogata ležišča gramoza ob Muri, ležišča geotermalne vode,

Cilji prostorskega razvoja Mestne občine Murska Sobota so:

- mesto MS ostaja regijski center,

- ohranja se mestno jedro in zavarovana območja,

- dopolnjuje se funkcijo mesta in podeželja z razvojem dopolnjujočih dejavnosti,

- vzpodbuja se dopolnilno gradnjo v območjih individualne stanovanjske gradnje,

- zagotovi se  dodatna zemljišča za stanovanja na južnem robu mesta in v vseh naseljih,

- zagotovi se površine za razvoj dodatne družbene infrastrukture,

- uredi se  promet v mestu in med mestom in naselji,

- izkoristi se bližina avtoceste z razvojem gospodarskih con,

- zagotovi se kvaliteto bivalnega okolja z ustrezno in racionalno infrastrukturno opremljenostjo, z razvito mrežo gospodarskih in storitvenih dejavnosti ter dostopnostjo do družbene infrastrukture,

- izboljša se prometno varnost z ureditvijo kritičnih točk v mestu in ureditvijo obvoznih cest,

- uravnoteži se oskrbo z naravnimi viri, mineralnimi surovinami,

- vzpodbuja se rabo obnovljivih virov energije,

- vzpodbuja se racionalno ravnanje z odpadki

- ustvarja se bivalna in delovna okolja za dvig kvalitete življenja in bivanja (urbana prenova, izboljšanje dostopnosti, ureditev zelenih površin, zagotovitev parkirnih površin, ustrezna razporeditev oskrbnih centrov, ustvarjanje novih delovnih mest).
3.0.    ZASNOVA PROSTORSKEGA RAZVOJA OBČINE
3.1. Prednostna območja za razvoj poselitve in razvoj
       dejavnosti

3.1.1. Zasnova organizacije prostora

Prepoznavno podobo Mestne občine Murska Sobota predstavlja obsežna ravnina s kmetijskimi zemljišči, sredi katere je umeščeno mesto Murska Sobota, omejeno na severni strani s potokom Ledavo, na zahodni pa z razbremenilnim kanalom. Ob mestu so v vseh smereh zvezdasto razporejena obmestna naselja, z mestom povezana posamično z javnimi cestami. Celotno območje občine pokrivajo kmetijska zemljišča, na severnem delu občine in ob reki Muri se v manjših združbah pojavljajo gozdovi. To strukturo presekajo koridorji večje prometne infrastrukture: železnica, avtocesta, daljnovodi.  

Navedena organizacija prostora se z načrtovanimi ureditvami ne spreminja, razen da se povečajo območja naselij, predvsem mesta Murska Sobota. Ob mestu se umestijo tudi novi koridorji cestnih in železniških obvoznic.

Nadaljnji prostorski razvoj občine je v grobem usmerjen v naslednje cilje:

· poselitev se usmerja v obstoječa naselja z minimalnimi širitvami in v mesto Murska Sobota v razširjena območja na vseh robovih mesta znotraj in izven cestnega obroča, 

· gospodarske dejavnosti se razvijajo v mestu Murska Sobota v okviru obstoječih površin in na novih površinah na robovih mesta,

· turistične, športne in rekreacijske dejavnosti se razvijajo na obstoječih lokacijah, 

· zagotovi se prometna povezanost naselij in mesta ter robov mesta s krožno obvozno cesto,

· kmetijska in gozdna zemljišča so še naprej namenjena za osnovno namensko rabo.

Stanovanja in centralne dejavnosti

Razporeditev dejavnosti izhaja iz zasnove organizacije prostora občine. Stanovanja se zagotavljajo kot individualne stanovanjske hiše v vseh naseljih. V mestu Murska Sobota so v centralnem delu mesta (blokovski kompleks, kompleks Lendavska)  zagotovljena zemljišča za dopolnilno blokovsko gradnjo, za individualno gradnjo ni prostih površin. Individualna stanovanjska gradnja se usmerja v okoliška naselja, zaradi racionalnejše rabe komunalno opremljenih zemljišč v mestu pa v območja že obstoječih območij individualne stanovanjske gradnje, kjer je možna zgostitev.

 Dodatne površine za blokovska stanovanja so v mestu predvidena na južni strani do južne obvozne ceste, ki je v prostoru že definirana. Pas ob obvoznici je v namenski rabi opredeljen kot zeleni pas. V območju se rezervira tudi zemljišča za novi urbani center, ki bo zagotavljal družbeno infrastrukturo prebivalcem v območju. Dodatna območja centralnih dejavnosti, mešano s turističnimi dejavnostmi se načrtuje tudi severno od mesta na obrežju Ledave.

Širitev stanovanjskih območij je predvidena tudi v naseljih Černelavci, Rakičan, Markišavci in Nemčavci, to so naselja, ki neposredno mejijo na mesto in kjer narašča povpraševanje po stavbnih parcelah ter v Bakovcih, kjer je povpraševanje naraslo z izgradnjo gospodarske javne infrastrukture.

Proizvodne in ostale gospodarske dejavnosti

Razvoj proizvodnih ni poslovnih dejavnosti se usmerja na proste in novo priključene površine v mestu Murska Sobota, v ostalih naseljih se zagotovi le razvoj servisnih in obrtnih dejavnosti. 

Čeprav nova, v celoti opremljena industrijska cona, še ni povsem zapolnjena, se načrtuje nove širitve za gospodarske dejavnosti na južni strani mesta, od južne obvoznice do priključka na avtocesto. Predvsem zaradi dobrih prometnih povezav in bližine že zasnovane poslovne in rekreacijske cone ob gramoznici, je območje aktualno in zanimivo za investitorje. Območje je del mreže nacionalnih razvojnih projektov, ki so sprejeti z Resolucijo o nacionalnih razvojnih projektih od leta 2007 – 2023.

Kot dolgoročni rezervati se za gospodarske dejavnosti v območje mesta vključujejo vse površine, ki so znotraj obroča, ki ga tvorijo načrtovane obvozne ceste na južni, vzhodni in zahodni strani mesta.

Razvoj kmetijske dejavnosti se ohranja v naseljih kmečkega značaja, to so naselja Polana, Veščica, Kupšinci, Satahovci in delno Bakovci. Večje kmetijske proizvodne objekte se usmerja na robove naselij. Na kmetijskih zemljiščih se zagotovi možnost intenzivne proizvodnje pod rastlinjaki z namakanjem in ogrevanjem z geotermalno vodo.

Športne, rekreacijske in turistične dejavnosti 
Razvoj športnih in rekreacijskih dejavnosti se usmerja na že določene in nove površine izven naselij. V mestu je že zasnovana večja športno rekreacijska cona ob Ledavi, ki se navezuje na dopolnilne površine severno od Ledave, kjer so zemljišča rezervirana za poslovne, rekreacijske, turistične in družbene dejavnosti. Ob kanalu in ob Ledavi so zemljišča rezervirana za dodatne športno rekreacijske površine, ki se nadgradijo tudi s turističnimi nastanitvenimi objekti.

Na stičišču treh občin: Mestne občine Murska Sobota, Občine Moravske Toplice in Občine Puconci je rezervirano zemljišče za skupni turistično - zdraviliški kompleks. Obe ostali občini sta načrtovane ureditve že definirali v izvedbenih aktih, Mestna občina še ni sprejela podrobnega prostorskega načrta.

Turistične in športno rekreacijske dejavnosti se usmerja tudi na opuščene gramoznice v Krogu, Bakovcih in  Satahovcih, ter na območje ob Muri. 

Posebna območja

Pomemben razvojni potencial so v občini ležišča gramoza. Nadaljnje širitve so usmerjene na območja ob avtocesti zaradi lokalnih potreb in za razvoj gospodarske dejavnosti.

Območja varstva narave so kot potencial za razvoj turizma premalo izkoriščena. Načrtovan je razvoj turističnih dejavnosti v območju regijskega parka Mura, kar je povezano z omejitvami, zahteva pa tudi predhodno izdelavo krajinske zasnove, ki obsega tudi območja sosednjih občin.

3.1.2. Zasnova poselitve

Prednostna območja za razvoj poselitve so:

· večja nezazidana stavbna zemljišča v nekaterih naseljih (npr v Černelavcih in Veščici), 

· vrzeli v vseh naseljih in mestu M. Sobota,

· območja individualne stanovanjske gradnje v mestu Murska Sobota, ki se jih dopolni z zgoščevanjem in zvišanjem gabaritov,

· nova območja v naseljih, ki so neposredno navezana na mesto in kjer narašča povpraševanje po stavbnih parcelah (npr. Rakičan, Černelavci, Markišavci, Nemčavci),

· nova območja za stanovanjsko gradnjo v  mestu Murska Sobota na južni strani mesta do obvozne ceste,

· nova območja v romskem naselju Pušča, kjer prebivalstvo skokovito narašča.

Vsa naselja so opremljena z gospodarsko javno infrastrukturo oziroma je ta načrtovana, zato predstavljajo kvalitetna bivalna območja, ki imajo prednost pred bivanjem v mestu. Vsa naselja so neposredno povezana z mestom po lokalnih in državnih cestah. Zaradi oddaljenosti naselij Kupšinci (3 km), Satahovci (3 km) in Bakovci (4 km) se v teh naseljih zagotovi osnovna preskrba.

Kljub težnjam po gradnji individualnih stanovanjskih hiš v mestu Murska Sobota, se stanovanjska gradnja v mestu usmerja v racionalnejšo blokovsko gradnjo z večjim izkoristkom prostora.

V Mestni občini ni razpršene poselitve ali razpršene gradnje, zato območij za sanacijo ne obravnavamo. Redke posamične parcele izven strnjenih delov naselij se dellno priključi k naselju, bolj oddaljene pa se opredeli le kot zgrajene objekte.

3.2. Omrežje naselij, njihova vloga in funkcija

Že v Dolgoročnem planu bivše občine Murska Sobota za obdobje 1986 – 2000 (Uradne objave, št. 24/86) so bila naselja razvrščena glede na funkcijo, stopnjo centralnosti, opremljenosti in izgrajenosti.

Sprejeti model policentričnega razvoja je omogočil razvoj centralnih naselij oziroma lokalnih središč, ki so v letu 1993 z Zakonom o lokalni samoupravi v pretežni meri postala občinska središča. V širšem prostoru (območje UE Murska Sobota) so bila kot lokalni centri, ki so  zagotavljali oskrbo in družbeni standard svojemu gravitacijskemu območju (sedaj občini), opredeljena mesto Murska Sobota in naselja Beltinci, Cankova, Gornji Petrovci, Grad, Mačkovci, Prosenjakovci, Puconci in Rogašovci. To so naselja, ki so oskrbovala  prebivalstvo v naselju in okoliških naseljih na vseh področjih družbene infrastrukture: osnovnega šolstva, zdravstvene oskrbe, osnovne in specializirane trgovske preskrbe, servisne in obrtne dejavnosti, zadovoljevanje kulturnih in športnih potreb, poštnih, bančnih in drugih uslug. Naselja so bila tudi sedeži krajevnih skupnosti. V naseljih naj bi se razvijala tudi lastna gospodarska baza, kar so v nekaterih naseljih uspeli realizirati.

Nekdanja lokalna središča so postala središča novih občin, ki prav tako zagotavljajo prebivalcem naselja in njegovega zaledja možnosti za vsakodnevno oskrbo, osnovno izobraževanje, informiranje in druženje. To so bili tudi kriteriji, ki so veljali v Zakonu o lokalni samoupravi (Ur. list RS, št. 72/93) za opredelitev lokalnih središč. 

Občina oziroma njeno središče mora izpolnjevati naslednje funkcije:

-                osnovna preskrba z življenjskimi potrebščinami

· primarna zdravniška in socialna oskrba

· osnovna šola

· osnovna komunalna opremljenost in s tem povezane lokalne javne službe

· osnovne prometne in PTT storitve

· prostore za izvajanje lokalnih, upravnih, društvenih in političnih dejavnosti

· osnovne pogoje za športno in kulturno dejavnost

· bančne in finančne storitve

· informacijsko – dokumentacijska dejavnost

· požarna varnost

· civilna zaščita.

V Mestni občini Murska Sobota le mesto Murska Sobota izpolnjuje vse navedene funkcije, zato je poleg občinskega središča ohranilo tudi funkcijo središča upravne enote (to je območje bivše občine), zaradi dodatnih družbenih in gospodarskih značilnosti pa tudi funkcijo  regijskega središča (območje nekdanjih občin M. Sobota, Gornja Radgona, Ljutomer in Lendava).

Ostala naselja v območju obdelave so funkcijsko manj pomembna. So del mestnega, urbaniziranega območja z bivalno funkcijo. V nekaterih naseljih je  zadovoljena osnovna preskrba in servisi. 

V Strategiji prostorskega razvoja Slovenije je razvoj naselij prav tako naravnan s policentrično zasnovo, kjer so poleg središč nacionalnega in regionalnega pomena ter medobčinskih središč, izpostavljena tudi pomembna lokalna središča. 

Po funkcijski razvrstitvi  naselja v Sloveniji delimo na:

(omenjamo le mesta in naselja na območju Pomurja)

1. Središče nacionalnega pomena, ki lahko postane središče funkcijske regije – mesto Murska Sobota se razvija kot središče, ki bo sposobno enakovredno sodelovati s čezmejnimi območji na Madžarskem in Avstriji in kot pomembno mednarodno prometno vozlišče;

2. Središča regionalnega pomena – Gornja Radgona, Lendava, Ljutomer in ostala regijska središča v Sloveniji, ki so središča dejavnosti družbene infrastrukture, oskrbnih, storitvenih, upravnih in drugih dejavnosti. Vanje se usmerja najpomembnejše javne funkcije na lokalni ravni. 

3. Medobčinsko središče – Gornji Petrovci, ki zagotavljajo dostop do različnih gospodarskih in storitvenih dejavnosti srednje ravni. Njihovo gravitacijsko območje zajema območja več lokalnih skupnosti.

4. Pomembnejši lokalni centri (5000 prebivalcev), kjer se vzpodbuja razvoj ustrezne storitvene in oskrbne funkcije in razvoj delovnih mest za okoliško prebivalstvo.

5. Lokalni centri (sedeži občin), ki zagotavljajo prebivalcem naselja in njegovega zaledja vsaj  možnost za vsakodnevno oskrbo, osnovno izobraževanje, informiranje in druženje

6. Strnjena naselja z enotnim ureditvenim območjem in brez posebnih funkcijskih opredelitev, kjer prebivalci zadovoljujejo predvsem osnovno preskrbo. Na območju Mestne občine Murska Sobota so to vsa naselja, ki so strnjena, enotna naselja brez razpršene gradnje. V naseljih se zagotavlja varne, udobne in zdrave pogoje za življenje.

Na območju Mestne občine Murska Sobota se torej naselja razvijajo v skladu s svojo obstoječo funkcijo:

· Mesto Murska Sobota v širše regijsko središče s pomembno prometno funkcijo in povezovanjem s sosednjima državama Avstrijo in Madžarsko;

· Ostala naselja kot kvalitetna bivalna območja brez pomembnejših funkcij. Zaradi bližine mesta (najbolj sta oddaljeni naselji Bakovci – 3,5 km in Kupšinci – 3,0 km) v naseljih ni potrebe po razvoju družbenih in gospodarskih dejavnosti, saj prebivalci le-te zadovoljujejo v mestu, zagotovi se le osnovna preskrba. 

3.3. Temeljne smeri prometnega povezovanja naselij v občini
       in regiji

Dosedanje prometne povezave v občini in povezave s širšim območjem so potekale po cestnem in železniškem omrežju in v dveh glavnih smereh:

· v smeri vzhod – zahod, po glavni cesti G3, po kateri je potekal tranzitni promet med Slovenijo in Madžarsko ter lokalni promet med naselji občine in sosednjih občin,

· v smeri vzhod – zahod, po regionalnih cestah, po katerih poteka lokalni promet med občinami in posredno sosednjima državama Avstrijo in Madžarsko

· v smeri sever – jug, po regionalnih cestah, kjer poteka lokalni promet med naselji v občini in sosednjimi občinami,

· v smeri sever – jug, po železniški progi Ormož- Hodoš – državna meja, kot edina železniška povezava s Slovenijo in Madžarsko.

Nova prometna smer je začrtana z avtocesto, ki preseka občino v smeri V - Z ter omeji in na novo definira prostorski razvoj mesta Murska Sobota na južni strani. Na priključne ceste na avtocesto se navezuje mestni obroč, ki obkroža mesto z vseh štirih strani. Južna obvozna cesta je v prostoru že definirana s sprejetjem izvedbenega akta, za vzhodno obvoznico je prostorski akt v izdelavi in sprejemu, saj je pretežni del že v območju stavbnih zemljišč.

Načrtovana je železniška obvozna proga na vzhodni strani mesta, ki se od glavne proge odcepi že v Bratoncih in se priključi ponovno pred Markišavci. V ta namen je bil že rezerviran koridor, ki pa se je zaradi odsotnosti izvedbenih aktov in coninga v razporeditvi dejavnosti nenadzorovano pozidal s trgovskim objektom, trend nenadzorovane gradnje v območju transportnega koridorja pa se nadaljuje

Načrtovana je tudi železniška povezava Murske Sobote z Lendavo in z Avstrijo. Trase so še v fazi načrtovanja, v občinskem prostorskem načrtu jih prikazujemo kot koncept razvoja prometa, brez definirane namenske rabe.  
3.4. Pomembna razvojna območja

Razvojna območja v občini so zasnovana že v obstoječih planskih aktih, v prostorskem načrtu se s povečanjem zagotovi njihov nadaljnji razvoj. Glavna razvojna območja so vezana na gospodarske, centralne, kmetijske in turistične dejavnosti, to so v občini vodilne razvojne panoge, ki jih vzpodbujajo tudi že izdelani razvojni programi. 

Pomembna gospodarska razvojna območja so:

- industrijska cona v Murski Soboti,

- nove gospodarske cone ob priključku na avtocesto in ob avtocesti,

- poslovne cone znotraj cestnega obroča ob mestu M. Sobota,

- gramoznica ob Bakovski cesti in širitve vzdolž avtoceste,

- območja kmetijskih zemljišč z intenzivno pridelavo z namakanjem in ogrevanjem.

Pomembna turistična razvojna območja so:
- zdraviliški kompleks Rimska Čarda,

- območje regijskega parka Mura,

- območje gramoznice ob Bakovski cesti po opustitvi izkopa gramoza in predhodni sanaciji,

- poslovno-turistična cona ob rekreacijski coni ob Ledavi in razbremenilnim kanalom v mestu Murska Sobota.
3.5. Območje urbanističnega načrta

Urbanistični načrt je podlaga za celovito načrtovanje urbanih središč. Mesto Murska Sobota je regijsko središče in središče občine. Zaradi strateške lege na skrajnem vzhodnem delu države v evropskem prometnem koridorju je mesto Murska Sobota tudi pomembno regionalno prometno vozlišče.

Območje urbanističnega načrta zajema območja stavbnih zemljišč, ki v sedanjih planskih aktih opredeljujejo območje mesta, vključno z naseljem Rakičan in delom naselja Černelavci, ki sta funkcijsko in prostorsko povezana z mestom. V območje urbanističnega načrta so vključena tudi vsa zemljišča, ki so predvidena za širitev mesta in navedenih naselij.

Območje urbanističnega načrta omejuje na vseh straneh načrtovan cestni obroč, na južni strani razbremenilni kanal in avtocesta, na vzhodu pa meja poselitvenega območja naselja Rakičan.

Območje urbanističnega načrta meri 1436 ha.

4.0.    ZASNOVA GOSPODARSKE JAVNE

          INFRASTRUKTURE  LOKALNEGA POMENA

4.1. Prometna infrastruktura

4.1.1. Ceste
Vse lokalne ceste so asfaltirane in izvedene v  širinah, ki jih dopušča stanje v katastru in lokacijske razmere. Nekatere lokalne ceste so že preobremenjene in jih bo treba z rekonstrukcijo usposobiti za trenutne in načrtovane obremenitve. Predvsem sta obremenjeni Markišavska cesta in cesta od Kopališke ulice v mestu do Markišavske ceste, ki povezujeta zahodni del mesta s severno blagovno transportno cono, obenem pa sta tudi priljubljeni rekreacijski pešpoti. Cesti sta v slabem stanju, ozki in Markišavska cesta tudi brez ločenih površin za pešce in kolesarje. Obremenjena je tudi Bakovska cesta, vendar pa je ob njej že urejen enostranski pločnik s kolesarsko stezo, ki zagotavlja varnost vsaj pešcem in kolesarjem. 

Zaradi pozidave celotnega roba mesta Murska Sobota so slabe in neučinkovite povezave posameznih območij mesta, zastoji pa so tudi zaradi neurejenih nivojskih križanje cest z železnico.

Zato si je občina kot prioritetne cilje na področju urejanja cest zadala naslednje naloge:

- zgraditi obroč mestnih obvoznih cest, ki bodo povezovale poslovne cone na robu mesta med sabo in s središčem mesta,

- urediti lokalne ceste, predvsem povezovalne ceste z avtocestnimi priključki,

- urediti Kopališko in Markišavsko cesto,

- urediti vsa križanja cest z železnico kot izven nivojska križanja.

V občinskih planskih aktih je predvidena gradnja južne in vzhodne obvozne ceste. Za južno obvoznico je že sprejet lokacijski načrt, vendar se z gradnjo še ni pričelo. Tranzitni promet, ki je do nedavna še obremenjeval mesto Murska Sobota je začasno prevzela avtocesta, zato je gradnja južne obvoznice zastala.

Vzhodna obvoznica je v prostoru že določena z lokacijskim načrtom, poteka pa od priključka južne obvoznice na sedanjo glavno cesto, skozi severno industrijsko cono do regionalne ceste ob Motelu Čarda. Nanjo se bo navezovala predvsem severna industrijska cona, do katere je sedaj možen dostop le skozi mesto. Z izgradnjo podvoza na križanju Lendavske  ulice (regionalne ceste) in železnice je dostop oziroma dovoz izboljšan. Vzhodno obvoznico je treba zgraditi pred ali vsaj vzporedno z gradnjo objektov v severni industrijski coni.

Zahodna obvoznica je načrtovana kot povezava sosednjih območij občine na zahodni in severni strani z avtocesto, s čimer bi se razbremenilo mesto. Zaradi interesov posameznih investitorjev je občini ponujena le ena variantna rešitev zahodne obvoznice, ki poteka od krožišča ob trgovskem centru Maksimus. Načrtovana trasa ni ustrezna rešitev za prevzem primestnega in medkrajevnega prometa, predvsem pa je neustrezna kot usmerjevalna cesta do priključka na avtocesto.

Severna obvoznica je definirana le s krožiščem ob trgovskem kompleksu v Černelavcih, sicer v prostoru še ni koridorja in navezav na obstoječo cestno mrežo. Cesta bo razbremenila mestno središče in povezala severno industrijsko cono preko južne obvoznice s priključno cesto ob kanalu in z avtocesto.

4.1.2. Kolesarske poti
V Mestni občini Murska Sobota so kolesarske poti urejene ob vseh mestnih vpadnicah, ki povezujejo bližnja naselja Černelavci, Bakovci, Krog in Rakičan, vendar so enostranske, to pomeni, da sta obe smeri vožnje na eni strani ceste, kar le delno zagotavlja varnost kolesarjem in pešcem. Predvsem je steza nevarna na odsekih, kjer med voziščem in površinami za kolesarje ni ustreznega varnostnega pasu (npr. do Černelavcev). Zato se načrtuje izgradnja dodatnih kolesarskih poti ob obstoječih cestah in ob zelenem sistemu mesta Murska Sobota ter sanacija ali dograditev obstoječih kolesarskih in pešpoti. 

4.1.3. Turistične, rekreacijske in pešpoti 
Turistične, rekreacijske in pešpoti v Mestni občini niso posebej označene. So spontane in priložnostne in potekajo ob lokalnih cestah in javnih poteh. Načrtovane so rekreacijske poti ob obeh bregovih razbremenilnega kanala in ob Ledavi na območju mesta ter po visokovodnem nasipu ob Muri.

4.1.4. Železniško omrežje
Občina in mesto Murska Sobota je bila po železnici povezana z Madžarsko od leta 1907, s Slovenijo pa od leta 1924 do ukinitve proge leta 1968. Proga je bila obnovljena in povezana z Madžarsko od Puconcev do meje v letu  2001.  Večina prometa je tovorni tranzit med luko Koper in zahodno Evropo, ki poteka skozi mesto Murska Sobota in ga seveda obremenjuje s hrupom in tresljaji, proga pa zaradi nivojskih cestnih prehodov pomeni tudi fizično oviro predvsem med centralnim delom mesta in severno blagovno transportno cono. Progo namreč križa obremenjena Cankarjeva ulica (glavna cesta I. reda Lendava – Maribor) in Lendavska ulica () in to v nivojskem križanju, medtem ko je križanje železnice in regionalne ceste M. Sobota – Hodoš že urejeno izven nivojsko. 
Cilji na področju železniškega prometa so:

· na vseh križanjih železnice s cestami se gradi izven nivojska križanja (podvozi),  
· zgradi se obvozno železniško progo za tovorni promet na vzhodni in severni strani mesta 
Obvozna proga je bila do leta  definirana tudi v državnih planih oziroma v planih Agencije za železniški promet. V  ta namen je bila izdelana začetna dokumentacija (analiza variant) za pripravo lokacijskega načrta. Podrobneje bodo variante ponovno obdelane v dokumentaciji za rekonstrukcijo železniške proge od Pragerskega do Puconcev, ki je predvidena tudi v državnem strateškem planu. Mestna občina obvozno progo prikazuje le v strateškem delu občinskega  prostorskega načrta kot državno prostorsko ureditev.
Predvidena je tudi železniška povezava med Mursko Soboto in Lendavo ter Mursko Soboto in Avstrijo. Trase so v fazi proučevanja variant. Variante so načrtovane v več koridorjih, ki še niso natančno definirani, zato še niso predmet planskih aktov države, V prostorskem načrtu jih prikazujemo le v strateškem delu. 
4.1.5. Zračni promet
Na območju Mestne občine Murska Sobota je letališče v Rakičanu (Jezera), s 1,5 km dolgo glavno in 1,0 km dolgo prečno travnato stezo. Letališče ima vplivno območje v radiu 10 km in referenčno višino na 184 m nm.  Letališče je namenjeno za turistične in rekreacijske dejavnosti, vendar je opredeljeno kot javno letališče. Nove ureditve na letališču niso načrtovane.

4.1.6. Vodne poti, brodi
V Mestni občini Murska Sobota ni vodnih poti. Plovbo omogoča le reka Mura, kjer pa zaradi lege v regijskem parku plovba ni priporočljiva. Tako se plovba v turistične namene izvaja občasno v zasebnih organizacijah. Na območju Mestne občine je prehod čez reko Muro z brodom urejen le  v Krogu. 

Prečkanje  Mure v Mestni občini je sicer možno le preko avtocestnega mosta v Bakovcih.

4.1.7. Javni potniški promet
Javni potniški promet je omejen na avtobusne povezave s kraji in mesti v statistični regiji in v Sloveniji ter na železniški promet do Madžarske in preko Pragerskega v Sloveniji. Lokalne povezave v občini so omejene na avtobusne povezave med naselji v mestni občini in med naselji sosednjih občin. Zaradi naraščanje osebnega avtomobilskega prometa se ukinjajo  nerentabilne medkrajevne avtobusne linije. To povzroča prometne zastoje predvsem v konicah v mestu Murska Sobota, predvsem pa na vseh vpadnicah. 

Zaradi nenačrtovane razporeditve družbenih in poslovnih dejavnosti so prometno obremenjeni vsi robovi mesta, zato je med njimi vzpostavljena mestna avtobusna linija. Z novimi širitvami in umeščanjem dodatnih javnih objektov so načrtovane dodatne linije, ki bodo razbremenile mesto in bližnja naselja.

4.2. Elektronske komunikacije

4.2.1. Telekomunikacije

Na področju fiksne telefonije je Mestna občina Murska Sobota dobro pokrita iz glavne digitalne telefonske centrale v M. Soboti ter končnih central v večini naselij. Medkrajevno omrežje je v celoti zgrajeno z zemeljskimi optičnimi kabli. Krajevna omrežja so delno iz zemeljskih, delno iz zračnih  simetričnih bakrenih kablov. Območje občine je solidno pokrito tudi s signali mobilne telefonije. Pri tem je moteče le, da ima vsak operater lastno signalno anteno, kar povzroča vizualno onesnaženje, predvsem v bližini naselij in v naravovarstvenih območjih. 

Predvsem v mestu in v naseljih, ki so neposredno povezana z njim (Černelavci, Nemčavci, Markišavci, Rakičan) se pospešeno gradijo dodatni sistemi elektronskih komunikacij. 

4.2.2. Poštni promet
Poštni urad za distribucijo poštnih pošiljk je le v mestu Murska Sobota. 

4.3. Energetika

4.3.1. Energetski potenciali
Energetske potenciale v občini predstavljajo predvsem geotermalna energija, sončna energija, energija biomase ter vodna energija (reka Mura).

Območje mestne občine  je bilo v preteklosti dobro raziskano na nafto in plin, saj je v letih od 1945 do 1997 bilo na celotnem Pomurju izvedenih 210 globokih raziskovalnih vrtin. Vendar zaloge nafte in plina ne predstavljajo komercialno zanimivih količin. Ugotovljena pa so bogata ležišča geotermalne (termo mineralne) vode, ki se že izkorišča v turizmu (bazeni v hotelu Diana v M. Soboti), za ogrevanje (stanovanjski bloki v M. Soboti) in za ogrevanje vode v mestnem kopališču. Vzpodbuja se nadaljnje izkoriščanje geotermalne vode za ogrevanje v kombinaciji z drugimi viri energije.

Čedalje večji ekološki problemi pri dokončni obdelavi različnih odpadkov, bioloških ostankov, ostankov plastike, odpadnega olja in gum, vzpodbujajo raziskave o predelavi teh surovin v dodatni energetski vir, to je biološko gorivo (biodizel).

Reka Mura je velik energetski potencial, vendar je tudi pomembno naravo varstveno območje,

zato se  hidroelektrarne načrtuje v gornjem toku reke in so še vedno v fazi proučevanja. 

4.3.2. Elektro prenosno omrežje
V Murski Soboti je razvita industrija, ki  potrebuje tudi ustrezno energijo, v pretežni meri je to elektrika. Zato je v M. Soboti razdelilna transformatorska postaja,  povezana z RTP Ljutomer preko 110 kV daljnovoda in z RTP Lendava ter RTP Mačkovci preko 35 kV daljnovodov. Iz glavne RTP potekajo nižje napetostni daljnovodi do lokalnih transformatorskih naprav. Te so locirane v vseh naseljih, v nekaterih po dve in več. Omrežje je v pretežni meri zračno, le v novo opremljenih območjih v mestu in naseljih  ter novejši rekonstruirani razvodi so zemeljski.

Zaradi povečanih potreb po električni energiji je načrtovana  povezava M. Sobote in Lendave ter M. Sobote in Mačkovcev z 110 kV daljnovodi. Oba daljnovoda sta državna projekta v fazi izgradnje.
4.3.3. Plinovod
Mestna občina je dokaj dobro pokrita s plinovodnim omrežjem. Preko občine poteka magistralni plinovod R 15 ( premer 200, tlak 50 bar), lokalno plinovodno omrežje pa je zgrajeno v mestu Murska Sobota in nekaterih naseljih, vzpodbuja pa se tudi gradnja v Markišavcih, Satahovcih, Pušči in delu Bakovcev. 

4.3.4. Ostala energetika
Kot energetski medij se na območju mesta uporablja tudi geotermalna voda, ki se črpa iz dveh vrtin v mestu: ena pri hotelu Diana in druga v blokovskem kompleksu. Geotermalna voda se uporablja za ogrevanje hotela, stanovanj in vode v kopališču. Sicer je celotno območje mestne občine opredeljeno kot raziskovalni in pridobivalni prostor za geotermalni energetski vir.  

4.4. Komunala

4.4.1. Oskrba z vodo in varstvo virov pitne vode
Vsa naselja v Mestni občini Murska Sobota so oskrbovana s pitno vodo iz treh vodnih zajetij (Krog, Črnske meje in Fazanerija). Omrežje je v večini naselij bilo zgrajeno v 80 –tih in 90 – tih letih, zato je že dotrajano in neustrezno in bo postopoma nadomeščeno.

V pripravi je dokumentacija, ki bo povezala vodovodne sisteme in posamezna zajetja v skupni regionalni vodovodni sistem na področju štirih upravnih enot M. Sobota, Lendava, Gornja Radgona in Ljutomer, ki bo ob hkratni sanaciji vodnih virov zagotavljal ustrezno pitno vodo v celotni regiji.

Na podlagi Zakona o vodah (Uradni list RS, št. 67/02, 2/04) in Pravilnika o kriterijih za določitev vodovarstvenega območja (Uradni list RS, št. 64/04, 5/06) bo Ministrstvo za okolje in prostor pripravilo tudi novo Uredbo o določitvi in varstvu vodnih virov in njihovih varstvenih pasovih za vodna zajetja, ki bodo vključena v enotni sistem vodooskrbe v Pomurju. Preverjene bodo  kapacitete zajetij  in določen način varstva vodnih virov z novimi vodovarstvenimi pasovi. V ta namen se bo v prostorskem načrtu določilo ožje varstveno območje za vodni vir v Krogu, kjer je načrtovano bogatenje podtalnice in ureditve za dodatno zaščito vodnega vira.
4.4.2. Odvajanje in čiščenje odpadnih voda
V Mestni občini Murska Sobota je zgrajena in tudi deluje centralna čistilna naprava za 42 000 enot v Murski Soboti, na katero so priključene odplake iz vseh naseli v občini. Brez kanalizacije je le naselje Pušča, za katero je že pripravljena projektna dokumentacija in načrtovana priključitev. 

Pri vseh ureditvah na območju mesta se načrtuje ločeno odvajanje odpadnih voda. Padavinska voda se prioritetno ponika ali spelje v površinske odvodnike.

4.4.3. Ravnanje z odpadki
V mestni občini je zbiranje in odvoz komunalnih odpadkov urejen v vseh naseljih.

Odpadke se odlaga na komunalni deponiji v Puconcih, kjer se ureja tudi sortirni center. 

Zbiranje je ločeno za papir, kovine, steklo in ostale odpadke. Kompost se posebej ne

zbira. Za večje kosovne in posebne odpadke so v vseh naseljih organizirane akcije.

4.5. Vodno gospodarstvo

Ukrepe na področju vodnega gospodarstva lahko občina izvaja le v sodelovanju z državo, saj so vsi vodotoki v pristojnosti države. To je tudi razlog, da so vodne oziroma obvodne površine, neurejene. Občina vključuje Ledavo in razbremenilni kanal v zeleni sistem mesta, načrtovana je sanacija in ozelenitev obrežij.

Občina se vključuje v projekte za zaščito pred poplavami s sosednjimi občinami. V izdelavi je vodnogospodarska študija, v kateri bodo preverjena poplavna območja ter predlagani dodatni ukrepi za zagotavljanje poplavne varnosti, ki jih bo povzel tudi izvedbeni del občinskega prostorskega načrta.

4.6. Varstvo okolja in sanacija degradiranih območij

Območje Občine Murska Sobota je glede na naravne danosti, stopnjo izgrajenosti in glede na gospodarske, socialne in druge razmere ocenjeno kot dokaj ohranjeno naravno okolje. Razen v mestu, je v vseh naseljih stanje okolja dokaj dobro, občasno obremenjeno le z lokalnimi povzročitelji (npr. smrad iz večjih farm).
Preoblikovanje prostora je bilo v preteklosti prilagojeno izboljšavam kmetijske krajine, s čimer je bila povzročena degradacija krajine z izgubo večine naravnih, krajinsko-členitvenih struktur, kot so to ostanki gozdičev, žive meje, skupine dreves in posamezna drevesa predvsem v ravninskem del v dolinah Mure in Ledave. Spremembo v strukturi krajine so prinesle tudi izravnave potokov in zložba zemljišč. V konceptu zelenega sistema mesta Murska Sobota se sanira vse okoliške gozdne površine in se jih vključi v zeleni sistem mesta.

Specifično obremenitev v občini, predvsem v mestu  povzročajo večji infrastrukturni objekti, ki povzročajo prostorske in okoljske probleme, predvsem so podaljšani dovozi do kmetijskih zemljišč, povečan je hrup v bližini prometnih koridorjev, spremenile so se razmere v vodotokih idr.

Tudi ostali večji infrastrukturni objekti, kot so daljnovodi in plinovodi  bodo povzročili spremembe v okolju. Pri vseh načrtovanih objektih so sicer predvideni ukrepi za zmanjšanje vplivov, vendar se nekaterim ni možno izogniti.

Posebno degradacijo v prostoru povzročajo tudi površinski kopi mineralnih surovin. Potrebe po gramozu so v preteklosti naraščale zaradi gradnje avtocest, odpiranje novih površin je bilo prilagojeno predvsem investitorju, manj naravi in okolju. Problem gramoznic je predvsem v končni ureditvi in končni rabi. Za osrednjo še aktivno gramoznico ob Bakovski cesti je sprejet lokacijski načrt, ki določa sprotno sanacijo in ureditev območja v rekreacijsko cono.

Več okoljskih problemov je v mestu Murska Sobota, kjer so evidentirani predvsem povečani vplivi na zrak zaradi velikega števila individualnih kurišč in povečanega prometa v mestu in obmestju. Neurejen je tudi odvod meteornih odpadnih vod, neracionalna je tudi poraba energije v javne in zasebne namene.
Na stanje zraka v mestu pomembno vplivajo zelene površine, zato so v konceptu urejanja zelenih površin načrtovane tudi nove zelene površine, ki bodo povezane v enoten zeleni sistem. Zeleni sistem omogoča ureditev kolesarskih poti, ki povezujejo ključne točke v mestu in na njegovem obrobju. Kolesarstvo je v občini in mestu tradicionalno, opušča pa se zaradi neurejenih oziroma nevarnih kolesarskih poti, lahko pa v precejšnji meri zmanjša naraščajoči avtomobilski promet.

Na področju komunalne opremljenosti se reši odvajanje meteornih voda z utrjenih površin s ponikanjem in odvodom v bližnje potoke. Na severnem delu mesta, kjer so problemi z odvajanjem meteornih odpadnih voda najbolj akutni, se pripravljajo ustrezni ukrepi, ki vključujejo tudi naravne zadrževalnike.

Poraba energije se racionalizira z uporabi obnovljivih in alternativnih virov, kar bo na podlagi občinskega energetskega programa kot obveznost investitorjev vključeno v izvedbeni del občinskega prostorskega načrta.

5.0. DOLOČITEV OKVIRNIH OBMOČIJ NASELIJ

5.1. Določitev naselij

Okvirna območja naselij se določijo na podlagi 8. člena Pravilnika o vsebini, obliki in načinu priprave občinskega prostorskega načrta ter pogojih za določitev območij sanacij razpršene gradnje in območij za razvoj in širitev naselij in sicer kot:

1. Strnjena naselja 

2. Območja razpršene poselitve: 

      - območja, ki se vključijo v naselja, 

      - nova naselja razpršene poselitve in  

      - ostala območja razpršene poselitve.
3. Območja razpršene gradnje

V Mestni občini Murska Sobota ni razpršene poselitve in ne razpršene gradnje, zato se določijo le okvirna območja mesta in strnjenih naselij. Naselja ležijo na ravninskem delu, kjer so formirana kot strnjena obcestna naselja z značilno morfologijo. Izven naselij so le redki posamezni objekti, ki jih zaradi oddaljenosti ne vključujemo v naselja.  

Samostojna naselja v Občini Murska Sobota so: Černelavci, Veščica, Polana Satahovci, Krog, Bakovci in Rakičan ter novo nastalo romsko naselje Pušča. Kot samostojno enoto obravnavamo tudi stanovanjski zaselek Jezera v k.o. Rakičan.

V območja naselij se ne vključuje večje samostojne zaselke, ki so z osnovnim naseljem povezani z gospodarsko javno infrastrukturo, vendar delujejo samostojno. To so območja poslovnih in družbenih dejavnosti (npr. ROTO, INOKS v Polani), ter rekreacijska območja (opuščene gramoznice v Krogu, Satahovcih, Bakovcih).

5.2. Določitev območij razpršene poselitve in razpršene gradnje
Na območju Mestne občine ni razpršene poselitve in ne izrazite razpršene gradnje. Posamezni objekti izven naselij se opredelijo kot stavbišča pod objekti (fundus) brez možnosti širitve.

6.0.   USMERITVE ZA PROSTORSKI RAZVOJ OBČINE

6.1. Usmeritve za razvoj poselitve in celovito prenovo
6.1.1. Usmeritve za razvoj naselij

Razvoj naselij vključuje notranji razvoj, prenovo in širitev. V Mestni občini Murska Sobota je razvoj vseh naselij prvenstveno usmerjen v notranji razvoj, to je zapolnitev nezazidanih stavbnih zemljišč v vrzelih in ostalih nezazidanih površinah. Naselja, v katerih ni možno zagotoviti dovolj zemljišč za stanovanjsko gradnjo v obstoječih mejah, se širijo tudi navzven.
Notranji razvoj

Iz analize stavbnih zemljišč je razvidno, da je v vseh strnjenih naseljih nezazidanih stavbnih zemljišč v povprečju še 13 % od vseh površin v naseljih. To so posamične vrzeli med obcestno zazidavo, večje nezazidane površine so na meji naselij Černelavci in Veščica, v ostalih naseljih večjih površin ni. 

Prenova naselij
S prenovo naselja se izboljšajo funkcionalne, tehnične, prostorsko-oblikovalske, bivalne, gospodarske, socialne, kulturne in ekološke razmere v naselju ali delu naselja in je ob tem mogoče ustvariti kvalitetne pogoje za razvoj naselja.

V Mestni občini ni večjih degradiranih območij. Nezadostno izkoriščena so le posamična območja v mestu Murska Sobota. To so opuščena območja v industrijski coni, ki še nimajo definirane namembnosti, izven mesta pa opuščeno območje nekdanjega kmetijskega kompleksa v naselju Rakičan, rekreacijsko območje v Nemčavcih, območje za športni objekt ob kanalu. Vsa območja se vzdržujejo kot kmetijske površine, le namembnost ni določena. Vsem območjem se v občinskem prostorskem načrtu določi podrobna namenska raba in izdelajo podrobni prostorski načrti. 
Kot območje za sanacijo oziroma prenovo opredeljujemo tudi  romsko naselje Pušča. Prenova se usmerja v ureditev parcelnega in lastniškega stanja ter v sanacijo objektov. 

Nezadostno izkoriščena so tudi območja individualne stanovanjske gradnje v mestu Murska Sobota. Glede na to, da zavzemajo pretežni del območja mesta, se notranji razvoj usmeri v zgostitev obstoječe gradbene strukture in povečanje etažnosti, s čimer se doseže boljši izkoristek stavbnih zemljišč.

Širitev naselij

Načrtno usmerjanje poselitve je dolgoročna zagotovitev površin za gradnjo stanovanj. Ob pomanjkanju parcel za individualno stanovanjsko gradnjo v mestu Murska Sobota je načrtovana širitev mesta na južni strani, vendar je gradnja usmerjena v blokovsko gradnjo z večjim izkoristkom in zagotovitvijo osnovnih družbenih funkcij v območju. 

Širijo se tudi nekatera naselja, predvsem tista, ki imajo manj nezazidanih stavbnih zemljišč in v katerih je večje povpraševanje po stavbnih parcelah. Predvsem je to naselje Rakičan, kjer so predvidene širitve kot zaokrožitev meje naselja na severni strani in kot priključitev zemljišč, ob katerih poteka gospodarska javna infrastruktura. V območje naselja pa so vključena tudi zemljišča na južni strani naselja.

V Bakovcih se naselju priključijo zemljišča, ki so že obkrožena s poselitvijo in se s tem zaokroži meja naselja. Manjše zaokrožitve so predvidene še v Markišavcih, Polani, Veščici in Satahovcih. 

V Nemčavcih, ki neposredno mejijo na gospodarsko cono v mestu so na južni strani predvidene večje širitve, namenjene za mešane dejavnosti.

Večje širitve so predvidene v romskem naselju Pušča, kjer prebivalstvo zelo narašča. Naselje je urejeno, načrtovana je še gradnja kanalizacije. Ker je zaselek postal samostojno naselje, so predvidena tudi zemljišča za centralne dejavnosti in rekreacijske površine (travnato igrišče). 

6.1.2. Usmeritve za razvoj dejavnosti po naseljih

Razporeditev dejavnosti izhaja iz obstoječe rabe zemljišč, naravnih danosti posameznega območja in funkcije naselja.

Večina naselij v mestni občini izhaja iz mešane bivalno – delovne (kmetijske) funkcije, ki pa se postopoma opušča. Le v naseljih Polana, Veščica, Kupšinci, Satahovci in deloma v naseljih Krog ter Bakovci je še ohranjena kmetijska funkcija, zato se ta naselja opredeli kot podeželska naselja, namenjena površinam kmetij z dopolnilnimi dejavnostmi in za bivanje.

Posebnih površin za gospodarske dejavnosti se v naseljih ne načrtuje, saj so te načrtovane pretežno v mestu. Ob vaških domovih se zagotovi le površine za osnovno preskrbo. V naselju Pušča se ob obstoječem vrtcu opredelijo zemljišča za centralne dejavnosti.

Izven naselij so načrtovane predvsem rekreacijske in športne ter turistične dejavnosti. Na kmetijskih zemljiščih je načrtovana intenzivna pridelava pod rastlinjaki.

Razširjena območja poslovnih con znotraj cestnega obroča ob mestu se načrtuje tako, da se zagotovi dovolj zelenih in ostalih javnih površin, ki zagotavljajo kvalitetna delovna območja in se povezujejo v zeleni sistem mesta. V novem stanovanjskem območju na južni strani mesta se kot zelena površina opredeli celoten pas ob južni obvozni cesti.

6.1.3. Usmeritve za urbanistično oblikovanje naselij

V vseh obcestnih naseljih s še ohranjeno podolžno obliko naselja (Polana, Veščica, Kupšinci, Satahovci, Nemčavci in Markišavci) se ohranja značilno obcestno zazidavo z upoštevanjem zaporedne zazidave: ob cesti stanovanjski objekti, v notranjosti gospodarski objekti. Ohranja se rastoča domačija, zato se omogoči nadaljnja gradnja gospodarskih objektov in pritiklin v ozadju naselij. Ohranjajo se značilni zeleni robovi naselij, tu je dopustna le gradnja gospodarskih kmetijskih objektov.

V ostalih naseljih se upošteva racionalna izraba površin z zagotovitvijo ustreznih javnih površin, ki omogočajo vzdrževanje naselja ali dela naselja. Predvsem se zagotovi ustrezne širine dovoznih cest in ulic ter površine za javne zelenice v naseljih z objekti družbene infrastrukture.

V mestu Murska Sobota se ohranja značilna zazidava ob ulični gradbeni liniji. Po podrobni namenski rabi je mestno jedro namenjeno stanovanjem in centralnim dejavnostim. Del objektov ob ulici se namenja lokalom in obrtnim delavnicam. Ker se je z izgradjo trgovskih centrov na robu mesta centralni del mesta izpraznil, se razvoj mesta usmerja v ponovno oživitev manjših lokalov.

V območjih individualne stanovanjske gradnje se zgošča pozidava ob ulicah, poveča se višina objektov do P + 2.

Pri novih gradnjah na južni strani mesta se prav tako upošteva podolžna struktura in pravokotna parcelacija. Nove ulice so vzporedne z Bakovsko cesto, upošteva se ulična gradbena linija. Višina novih objektov v območju blokovske gradnje naj ne presega višine P+4, lahko je nižja, vendar se naj upošteva ustrezna izkoriščenost opremljenih stavbnih zemljišč.
Usmeritve za urbanistično oblikovanje v mestu Murska Sobota so še:

- zagotovitev ustreznih površin za javne odprte prostore,

- zagotovitev javnih zelenih površin, ki se jih poveže v zeleni sistem mesta,

- zagotovitev površin za parkiranje v več etažnih in podzemnih objektih, s čimer se ohranijo nepozidane površine za drugo rabo,

- zagotovi se večja pretočnost križišč in križanj cestne mreže z železnico z ureditvijo izven nivojskih križanj,

- sanira se obrežja potoka Ledava in razbremenilnega kanala in vključitev v zeleni sistem mesta,

- zelene površine ob južni obvozni cesti se uredijo kot park.
6.2. Usmeritve za razvoj v krajini

6.2.1. Razvojna območja za posamezne dejavnosti

Razvoj v krajini je usmerjen predvsem v razvoj rekreacijskih območij in razvoj kmetijstva ter v dodatno izkoriščanje gramoza. V teh panogah  se izkoristijo naravne danosti ob upoštevanju osnovne namenske rabe zemljišč in upoštevanju varstvenih režimov.
Rekreacijska območja so predvsem opuščene gramoznice, ki so spremenjene v ribnike. Ob njih so spontano zrasli objekti in igrišča, tako so območja gramoznic postala osrednja rekreacijska območja posamičnega naselja (npr v Bakovcih, Krogu, Satahovcih).

Na območju Mestne občine Murska Sobota deluje večja gramoznica ob Bakovski cesti v neposredni bližini mesta, iz katere se je črpal gramoz za gradnjo avtoceste, trenutno pa za lokalne potrebe. Gramoznica je skoraj v celoti izkopana, zato so predlagana nova območja za črpanje gramoza za lastne potrebe. 

Kmetijska dejavnost se pretežno izvaja kot poljedelstvo in živinoreja. Poljedelstvo se usmerja v intenzivno obdelavo z namakanjem in pridelavo pod rastlinjaki z ogrevanjem z geotermalno vodo. 

Geotermalna voda se razen v kmetijstvu izkorišča tudi za turistične namene in za ogrevanje v naseljih. 

6.2.2. Posebna območja

Posebna območja so območja režimov, ki so zavarovana s področnimi predpisi. To so območja varstva narave, območja kulturne dediščine in območja varstvenih območij vodnih zajetij ter poplavna območja ob vodotokih.

Območja varstva narave

Na območju  Mestne občine Murska Sobota so evidentirana vsa območja varstva narave. Vsa ležijo pretežno v južnem delu občine, ob Muri. Območja varstva narave delimo na:

· zavarovana območja (teh v občini še ni), 

· območja, ki so predlagana za zavarovanje (Regijski park Mura),
· naravne vrednote,

· habitatni tipi (vegetacija tekočih voda, enoletne združbe muljastih rečnih bregov, nižinska visoka steblikovja, mokrotni mezotrofni in evtrofni travniki in pašniki, oligotrofni mokrotni travniki z modro stožko in sorodne združbe, nitrofilni gozdni robovi in vlažno obrečno visoko steblikovje, mezotrofni do evtrofni gojeni travniki, hrastovo-belogabrovi gozdovi, ilirski hrastovo-belogabrovi gozdovi, obrečna vrbovja),
· ekološko pomembna območja (Mura – Radmožanci),
· posebna varstvena območja (območja Natura 2000),
· elementi krajine, pomembni za ohranjanje biotske raznovrstnosti (mejice, grmovni in drevesni osamelci, depresije z visokim steblikovjem).

Območja kulturne dediščine

Območja kulturne dediščina so območja in objekti iz registra kulturne dediščine, ki so zavarovani tudi z Odlokom o razglasitvi nepremičnih kulturnih in zgodovinskih spomenikov na območju Občine Murska Sobota (Uradne objave, št. 8/91).
Na območju Mestne občine Murska Sobota so 4 arheološka območja, 1 naselbinsko območje (mesto Murska Sobota), 4 arheološki spomeniki, 2 gradova, 24 objektov meščanske in trške arhitekture (vsi so v mestu M. Sobota) 2 sakralna spomenika, 19 etnoloških spomenikov in 4 zgodovinski spomeniki.
Varstveni pasovi vodnih zajetij

Varstveni pasovi vodnih zajetij v Krogu, Črnskih mejah in Fazaneriji, ki so osrednja vodna zajetja v občini, so zavarovana z občinskim Odlokom o zavarovanju vodnih virov Črnske meje, Krog in Fazanerija (Uradne objave Soboške novine, 23. junij 2000).

S sprejetjem odloka je bil sprejet tudi Pravilnik gospodarjenja na kmetijskih zemljiščih, kmetijah in posestvih na vodovarstvenem območju Črnske meje, Krog in Fazanerija, ki pa se ne izvaja.

Po vzpostavitvi regionalnega vodovodnega sistema, ki vključuje le vodno zajetje v Krogu, se vodni zajetji v Fazaneriji pri M. Soboti in v Črnskih mejah (ki je v k.o. M. Črnci v Občini Tišina) opustita oziroma se ju ohrani kot rezervo.
6.2.3. Območja za varstvo pred naravnimi in drugimi nesrečami

Območja za varstvo pred naravnimi in drugimi nesrečami so poplavna in erozijska območja. Podatki o poplavnih območjih so podatki iz javnih evidenc in se jih obvezno uporabi pri občinskem prostorskem načrtu. Vendar so poplavna območja netočna in ne ustrezajo dejanskemu stanju poplav ter tako velikokrat neupravičeno vplivajo na poselitev in druge posege v prostoru. Tudi na območju Mestne občine Murska Sobota so se poplavne razmere spremenile s izvedenimi gradnjami v blagovno-transportni coni na severni strani mesta. Spremenjene poplavne linije ob Ledavi in njenih pritokih bi se morale določiti v posebni hidrološko hidravlični študiji, v kateri se določijo tudi ustrezni ukrepi za zaščito pred poplavami in za zaščito poplavnih območij, ki pa se za območje Mestne občine ne izdeluje. To pomeni, da občina ne bo mogla posegati na ta območja, predvsem pa ne širiti poselitve.
Poplavno območje ob reki Muri je območje znotraj visokovodnih nasipov, ki varujejo pred poplavami bližnja naselja (Bakovci, Krog) ter kmetijska zemljišča.
6.2.4. Območja in objekti za potrebe obrambe

V Murski Soboti je vojašnica, ki se seli iz območja mesta. Nova lokacija je že določena, zato je zemljišče sedanje vojašnice namenjeno za drugo rabo. 
Mestna občina ima občinski načrt zaščite in reševanja.
6.3. Usmeritve za določitev namenske rabe zemljišč

Podrobnejša namenska raba se določi na podlagi sedanje pretežne rabe in na podlagi načrtovane razmestitve dejavnosti. Vsa naselja so pretežno namenjena bivanju, zato s podrobno namensko rabo opredelijo kot stanovanjske površine. Naselja Polana, Veščica, Kupšinci, Satahovci in deli naselij Krog in Bakovci se opredelijo s podrobno namensko rabo kot podeželska naselja, v katerih bo možno še naprej razvijati kmetijsko in dopolnilno kmetijsko dejavnost. Območja za centralne dejavnosti so v naseljih posamični objekti, to so trgovine, vrtci, šole in vaški domovi. 

V mestu Murska Sobota se ohrani osnovna delitev v mestnem središču, menja pa se podrobna namenska raba območja ob Noršinski cesti, kjer se namesto gospodarskih dejavnosti zaradi že zgrajene ekonomske šole umesti centralne dejavnosti.

Ob Markišavski cesti se del Markišavskega gozda ponovno nameni za osnovno gozdno rabo. Spremeni se tudi podrobna namenska raba zemljišč na zahodni strani razbremenilnega kanala pod Gosposkim logom, ki je bila v sedanjih planskih aktih namenjena za športne objekte. Zemljišča se delno namenijo za turizem, kjer se za potrebe bližnje športno-rekreacijske cone zgradijo nastanitveni turistični objekti, delno pa za kmetijske dejavnosti (rastlinjaki).
V novi stanovanjski soseski na jugu med sedanjim robom mesta in obvoznico je namenjen pretežno stanovanjski gradnji, del ob Bakovski ulici se nameni za centralne dejavnosti, del ob obvoznici pa za novi park. Površine vzdolž obvoznih cest in vzdolž potoka Ledave se že v namenski rabi opredelijo kot zelene površine, kjer gradnja ne bo možna.

Gramoznice se po končanem izkoriščanju opredelijo kot rekreacijska in turistična območja.

6.4. Usmeritve za določitev prostorskih izvedbenih pogojev

V naseljih, ki so opredeljena kot podeželska naselja se ohranja morfologija nižinskih obcestnih naselij, to je obcestna pozidava z značilnim zaporedjem gradnje stanovanjskih objektov ob cesti, v notranjosti parcele gospodarski objekti. V teh naseljih se ohranja tudi zeleni roba naselja in ostale zelene površine. 

Pri gradnji individualnih stanovanjskih objektov v vseh naseljih in delih naselij z ohranjenimi avtohtonimi značilnostmi, se pri oblikovanju objektov upoštevajo značilnosti prekmurske arhitekturne tipike, predvsem pri oblikovanju in obdelavi streh in fasad.

Pri parcelaciji zemljišč v naseljih se upošteva značilno obstoječo parcelacijo in tipologijo zazidave ter lastniško strukturo zemljišč;

V Murski Soboti se ohranja  značilno zazidavo ob ulični gradbeni liniji. Dotrajani objekti ob Slovenski ulici, Ulici Štefana Kovača in Mladinski ulici se nadomestijo z novimi, pri čemer se upošteva ulično gradbeno linijo in višinski gabarit, ki ne presega dveh etaž na ulični strani.
Po podrobni namenski rabi je mestno jedro namenjeno stanovanjem in centralnim dejavnostim. Del objektov ob ulici se namenja lokalom in obrtnim delavnicam. Ker se je z izgradjo trgovskih centrov na robu mesta centralni del mesta izpraznil, se razvoj mesta usmerja v ponovno oživitev manjših lokalov.
Pri novih gradnjah na južni strani mesta se nove ulice začrta ortogonalno in vzporedno z Bakovsko cesto, upošteva se ulična gradbena linija. Višina novih objektov v območju blokovske gradnje naj ne presega višine P+4.
V vseh območjih, ki bodo obdelana s podrobnimi prostorskimi načrti, se upošteva gradbena linija obstoječih struktur v prostoru (npr. obstoječe ceste, obstoječi bližnji objekti, potoki, ipd). V teh območjih se v izvedbenem delu občinskega prostorskega zapiše tudi pogoj, da se vsa območja v največji možni meri ozelenijo, to pomeni, da se ozelenijo tudi vsa parkirišča in dovozne ceste.

C. Izvedbeni del

1.  SPLOŠNO

V izvedbenem delu prostorskega načrta so v skladu z Zakonom o prostorskem načrtovanju in Pravilnikom o vsebini, obliki in načinu priprave občinskega prostorskega načrta ter pogojih za določitev območij sanacij razpršene gradnje in območij za razvoj in širitev naselij, določena območja prostorskih enot in območja osnovne in podrobne namenske rabe ter pogoji za posege v posameznih enotah urejanja oziroma na posameznih območjih namenske rabe.
Prostorski izvedbeni pogoji so podani kot splošni prostorski izvedbeni pogoji za namen in vrsto posegov,  glede priključevanja objektov na gospodarsko javno infrastrukturo in grajeno javno dobro, glede celostnega ohranjanja kulturne dediščine, ohranjanja narave, varstva okolja in naravnih dobrin ter varstva pred naravnimi in drugimi nesrečami ter obrambnih potreb in glede varovanja zdravja. Pogoji glede namembnosti območja, velikosti in oblikovanja objektov ter ostali prostorski pogoji so podani za vsako enoto urejanja posebej oziroma za podobne enote v skupnem členu.

2.  ENOTE UREJANJA PROSTORA
Enote urejanja so območja v mestu Murska Sobota, v strnjenih naseljih in zaselkih ter ostala območja podrobnejše namenske rabe v naseljih in izven njih, ki jih označujejo podobne značilnosti. V večini  enot urejanja je le ena podrobnejša namenska raba, v nekaterih enotah pa se pojavlja več podrobnejših namenskih rab, ki po namenu  zaokrožujejo posamezno enoto urejanja. Te smo po potrebi razdelili na podenote. Podenote so tudi vplivna območja kulturnih spomenikov. Posebne enote urejanja so območja večjih infrastrukturnih objektov (npr ceste, vodne površine in območja državnih prostorskih aktov).

Območje krajine je deljeno na več enot urejanja, glede na režime, ki jih prekrivajo. Tako so ločene enote urejanja na naravovarstvenih območjih ob Muri. 
Posebne enote urejanja so območja veljavnih in predvidenih podrobnih prostorskih načrtov. V območjih veljavnih prostorskih aktov je določena podrobnejša namenska raba, ki se mora upoštevati pri spremembi prostorskega akta. Tudi v območjih načrtovanih prostorskih aktov je določena podrobnejša namenska raba, v nekaterih enotah pa tudi izkoristek in pogoji za oblikovanje objektov, ki jih je treba upoštevati pri pripravi podrobnega prostorskega načrta.

Enote urejanja so v odloku navedene v obliki tabele, kjer so podatki o šifri enote urejanja, o namembnosti, o režimih, ki se pojavijo v enoti urejanja  ter obveznem izkoristku. Naveden je tudi člen v katerem so podani prostorski ureditveni pogoji za posamezno enoto urejanja, kar uporabnikom omogoča  hitro in natančno identifikacijo enote urejanja.
3.  OBMOČJA OSNOVNE IN PODROBNEJŠE NAMENSKE RABE PROSTORA
Osnovna namenska raba površin je bila določena že s prostorskimi sestavinami planskih aktov občine. Spremenjena je le v delih, kjer se zaradi načrtovanih ureditev spreminja iz kmetijskih v stavbna in narobe: iz stavbnih v kmetijska zemljišča. Osnovna namenska raba se deli na območja stavbnih zemljišč, območja kmetijskih zemljišč, območja gozdnih zemljišč, območja vodnih zemljišč ter na območja državne gospodarske javne infrastrukture (železnica, ceste).

Na območjih stavbnih zemljišč je podrobnejša namenska raba deljena glede na pretežno namembnost območja na območja stanovanj, območja centralnih dejavnosti, proizvodnih dejavnosti, posebna območja, zelene površine in območja infrastrukture. V odloku so opisane značilnosti posameznih območij podrobnejše namenske rabe ter navedena območja,  v katerih ta raba prevladuje.
Vsa naselja, razen v mestu Murska Sobota in posameznih območjih v primestnih naseljih, so označena kot območja podeželskih naselij, ki so namenjena površinam kmetij z dopolnilnimi dejavnostmi in bivanju. V nekaterih naseljih kmetije sicer ne prevladujejo, se pa posamično pojavljajo v vseh naselij. Taka opredelitev omogoča redkim večjim in številnim manjšim kmetijam, da delujejo še naprej in se glede na prostorske možnosti tudi širijo, saj je območje Mestne občine tudi pomembno kmetijsko območje. 
Opredelitev kmečkih naselij povzroča tudi manj okoljskih problemov, saj so čista stanovanjska območja občutljiva na hrup in druge vplive.
4.  PROSTORSKI IZVEDBENI POGOJI ZA NAČRTOVANJE

     POSEGOV V PROSTOR

4.1. Splošni pogoji

V izvedbenem delu odloka so prostorski izvedbeni pogoji podani najprej kot splošni pogoji na stavbnih zemljiščih z navedbo dopustnih posegov, ki so:

●  izvedba gradbenih in drugih del, ki obsega gradnjo novega objekta, rekonstrukcijo objekta in odstranitev objekta,

●  sprememba namembnosti objekta in

●  vzdrževanje objekta 

Posegi se nanašajo na vse vrste objektov glede zahtevnosti: zahtevne, manj zahtevne, nezahtevne in enostavne objekte. Posebej so odloku nezahtevni in enostavni objekti v obliki tabele, ki omogoča prenos v posamezno enoto urejanja le s šifro nezahtevnega ali enostavnega objekta.

V vsaki enoti urejanja so po podrobni namenski rabi podani pogoji glede:

-  namembnosti in vrste posegov v prostor,

-  tipologije in oblikovanja območij,
-  lege objektov,
-  velikosti in zmogljivosti objektov,
-  oblikovanja objektov,

-  parcelacije stavbnih zemljišč,

-  ureditve zelenih in drugih javnih površin,

Ostali pogoji, kot so pogoji glede:
-  priključevanja objektov na gospodarsko javno infrastrukturo in grajeno javno dobro,

- celostnega ohranjanje kulturne dediščine, ohranjanja narave, varstva okolja in naravnih dobrin, varstva pred naravnimi in drugimi nesrečami ter obrambnih potreb in
-  varovanja zdravja ljudi

so podani kot skupni pogoji, ki veljajo za vse enote urejanja enako. Razlike oziroma specifičnosti so podani kot dodatni pogoji v členu, ki obravnava enoto urejanja.

V odloku o občinskem prostorskem načrtu so prostorski ureditveni pogoji podani najprej za mesto Murska Sobota, nato za ostala naselja ter za odprti prostor. 
4.2. Prostorski izvedbeni pogoji v enotah urejanja na stavbnih zemljiščih
V območjih stavbnih zemljišč so dopustni predvsem posegi, ki pomenijo gradnjo, kot je ta opredeljena s predpisi o graditvi objektov.
Namembnost in vrsto posegov v prostor

Namembnost in vrsta posegov v prostor je določena že z namembnostjo območja. Navedene so možne gradnje objektov glede na klasifikacijo objektov (stanovanjske stavbe, nestanovanjske stavbe, gradbeno inženirski objekti) in glede na zahtevnost objektov (nezahtevni in enostavni objekti).    

Lega, velikost in oblikovanje objektov

Pogoji glede lege, velikosti in oblikovanja objektov so definirani s tipologijo, ki se razlikuje glede na značilnost stanovanjskih območij v mestu in na podeželju. V mestu M. Sobota je oblikovanje objektov svobodnejše, v ostalih naseljih pa se ohranja podolžna oblika stanovanjskih hiš, z nizko etažnostjo, dvokapnimi enakostraničnimi strehami in opečno kritino, kar so glavne značilnosti tako imenovane prekmurske arhitekturne tipike. Oblikovno drugačne objekte bo možno graditi le v posameznih območjih naselij Černelavci, Rakičan,  Krog in Bakovci, kjer je že prisotno svobodnejše oblikovanje objektov.
V prostorskem načrtu niso podani pogoji glede regulacijskih črt in linij, opisno je definirana le gradbena linija, ki mora biti ob cesti v liniji obstoječih objektov. Drugače je ni možno definirati, tudi v kartografskem delu je ni možno vrisati, saj obstoječi objekti niso zidani ob eni gradbeni črti.
Parcelacija
Pogoji za parcelacijo so podani kot pogoji za velikost in obliko parcel ter ureditve na parceli: potrebno število parkirnih mest, obvezni odstotek zelenih površin pri večstanovanjskih objektih, itd.

4.3. Prostorski izvedbeni pogoji na območju krajine

V odprtem prostoru so na območju krajine, ki so po osnovni namenski rabi kmetijska zemljišča, gozdovi in vode podani predvsem pogoji za posege, ki niso v domeni osnovne rabe. Celotno območje občine je deljeno na več enot urejanja, glede na prostorske pogoje, predvsem so to območja državnih prostorskih aktov, ki delijo območje občine. Enote v odprtem prostoru so določene tudi glede na režime, predvsem so to območja vartva narave. 

Posebne podenote urejanja pa bodo tudi območja nadomestnih kmetijskih zemljišč, ko bodo ta določena na zaraščajočih površinah. Podenote bodo določene v predlogu prostorskega načrta na podlagi pogojev iz okoljskega poročila.

4.4. Prostorski izvedbeni pogoji glede priključevanja objektov na

       gospodarsko javno infrastrukturo in grajeno javno dobro. 

Pogoji glede priključevanja objektov na gospodarsko javno infrastrukturo in grajeno javno dobro so definirani kot pogoji priključevanja iz občinskih predpisov in kot pogoji, ki jih navajajo upravljavci gospodarske javne infrastrukture v svojih smernicah. 
4.5. Prostorski izvedbeni pogoji glede celostnega ohranjanja kulturne

       dediščine, ohranjanja narave, varstva okolja in naravnih dobrin ter

       varstva pred naravnimi in drugimi nesrečami ter obrambnih potreb.

Območja kulturne dediščine, območja varstva narave, območja varstvenih pasov vodnih virov in slatine, poplavna in erozijska območja so območja režimov in so razvidna iz javnih evidenc. V občinskem prostorskem načrtu se jih opisuje in prikazuje v posebni prilogi Prikaz stanja prostora. 

Območja kulturne dediščine

Poleg splošnih pogojev za celostno ohranjanje kulturne dediščine, so podani pogoji za varovanje po posameznih enotah kulturne dediščine, ki so povzeti iz smernic varstvene službe. V odloku je tudi določilo, da je za vsak poseg v enoto kulturne dediščine in njegovo vplivno območje treba pridobiti kulturno-varstvene pogoje in kulturno-varstveno soglasje.

Območja varstva narave

V Mestni občini Murska Sobota je evidentiranih več območij varstva narave: ekološko pomembna območja posebna varstvena območja (Natura 2000) ob Muri, naravne vrednote, regijski park Mura in območja habitatnih tipov. Vsa območja so zavarovana le s planskimi akti države in občine ter področno zakonodajo. Zato se režimi urejanja določijo tudi v vsakokratnih naravovarstvenih smernicah, ki se morajo pridobiti v primeru posega v območje varstva narave. 

Varstvo okolja in naravnih dobrin
V postopku priprave občinskega prostorskega načrta je bila izdana Odločba št. 35409-238/2008 z dne 01. 08. 2008, s katero je ministrstvo zavezalo občino, da v postopku priprave občinskega prostorskega načrta izvede tudi postopek celovite presoje vplivov na okolje. Izdelano je okoljsko poročilo, v nadaljnjem postopku bo izvedena celovita presoja vplivov na okolje, vključno s presojo sprejemljivosti vplivov izvedbe plana na zavarovana območja. Načrtovane ureditve so sprejemljive ob upoštevanju omilitvenih ukrepov, ki se nanašajo predvsem na nadomestitev izgubljenih kmetijskih zemljišč in na nadomestitev uničenih prednostnih habitatov ter na ukrepe v zvezi s poplavnimi in drugimi območji režimov.
Po potrebi bo za vsak večji poseg, za katerega se bo domnevalo, da bo povzročil prekomerne obremenitve okolja in ki bo presegal velikosti za posamezne dejavnosti iz Uredbe*, izdelalo Poročilo o vplivih na okolje in pridobilo okoljevarstveno soglasje.
*Uredba o spremembah in dopolnitvah Uredbe o vrstah posegov v okolje, za katere je treba izvesti celovito presojo vplivov na okolje (Uradni list RS, št. 72/07).

Med izdelavo dopolnjenega osnutka občinskega prostorskega načrta je začel veljati Zakon o spremembah in dopolnitvah zakona o kmetijskih zemljiščih, ki namesto nadomeščanje izgubljenih kmetijskih zemljišč uvaja finančno nadomestilo, to pomeni, da občini v prostorskem načrtu ni treba prikazovati nadomestnih kmetijskih zemljišč.
4.6. Prostorski izvedbeni pogoji glede varovanja zdravja 

Za varovanje zdravja ljudi so v odloku določila o upoštevanju vseh predpisov, ki urejajo varstvo zdravja ljudi, kot so zagotavljanje zdrave pitne vode, varstvo pred prekomernim hrupom, svetlobnim onesnaženjem in elektromagnetnim sevanjem. Dodani so še pogoji glede sodobnih dosežkov gradnje v smislu zagotavljanja ugodnih bivalnih pogojev ter določilo o osončenosti objektov. Tako kot za območja režimov (območja varstva narave, kulturne dediščine, poplavna območja, varstveni pasovi) so tudi za področja, ki se nanašajo na varovanje zdravja določeni ukrepi za zmanjšanje ali odpravo negativnih vplivov. V odloku je določeno tudi spremljanje stanja za posamezne segmente okolja (monitoring).
4.7. Prostorski izvedbeni pogoji na območjih državnih prostorskih načrtih in občinskih podrobnih prostorskih načrtov

V posebnem poglavju so opredeljeni posegi na območjih državnih in občinskih prostorskih načrtov. Državni prostorski načrti, ki še veljajo na območju Mestne občine M. Sobota so lokacijski načrti za avtocesto, železnico in dva daljnovoda (smer Mačkovci in smer Lendava). V območjih teh prostorskih načrtov velja podrobna namenska raba in pogoji iz veljavnih državnih uredb, ki jih občinski prostorski načrt lahko spreminja le v soglasju z Vlado RS. 

V mestu M. Sobota je več veljavnih lokacijskih načrtov in podrobnih prostorskih načrtov, za katere je v prostorskem načrtu podana podrobnejša namenska raba, ki jo je treba upoštevati pri spremembi ali izdelavi novih aktov. 

Za vsa večja območja v mestu M. Sobota in tudi v ostalih naseljih ter v odprtem prostoru je predvidena izdelava podrobnih prostorskih načrtov. V odloku so določeni le pogoji glede namembnosti območij in splošni pogoji za oblikovanje objektov, ostali pogoji bodo določeni v podrobnih prostorskih načrtih.
5.0.  ZAKLJUČNI DEL PROSTORSKEGA NAČRTA
V Odloku o občinskem prostorskem načrtu so v zaključnem delu razveljavljeni doslej veljavni občinski prostorski akti, to je več Odlokov o spremembah in dopolnitvah prostorskih sestavin dolgoročnega in srednjeročnega plana Občine Murska Sobota ter splošni izvedbeni akt, ki velja za celotno mestno občino, to je Odlok o prostorskih ureditvenih pogojih za območje Mestne občine Murska Sobota. Razveljavljeni so tudi nekateri že izvedeni občinski podrobni prostorski načrti (zazidalni, ureditveni, lokacijski načrti), za ta območja bodo s sprejemom veljajo določila odloka o prostorskem načrtu.
D. Priloge k OPN

Zakon o prostorskem načrtovanju določa tudi obvezne priloge prostorskega načrta, ki so:

      -  izvleček iz hierarhično višjega prostorskega akta, 

      -  prikaz stanja prostora, 

      -  strokovne podlage, 

      -  smernice in mnenja, 

      -  obrazložitev in utemeljitev prostorskega načrta  

      -  povzetek za javnost in
      -  okoljsko poročilo.
Vse te priloge bodo v končni vsebini in obliki sestavni del predloga Občinskega prostorskega načrta Mestne občine Murska Sobota. Za predlog bodo pripravljene tudi dodatne priloge, kot so posebne obrazložitve za posamezne državne nosilce urejanja prostora, idejne zasnove za večje širitve poselitvenih in drugih območij ter tabelarični pregledi sprememb namenske rabe zemljišč.  
E. Grafični del občinskega prostorskega načrta
Grafični prikazi v končnem predlogu prostorskega načrta so deljeni na strateški in izvedbeni del. V strateškem delu so prikazi celotne občine v shematskih merilih (1:50 000), izvedbeni del pa je v merilu 1:5 000 in je v prikazu namenske rabe in enot urejanja prostora do parcele natančen.

Grafični prikaz strateškega dela obsega naslednje karte:
1.  Pregledna karta občine
2.  Zasnova prostorskega razvoja občine                               

     a) Prednostna območja za razvoj poselitve in razvoj dejavnosti, 

     b) Omrežje naselij in njihova funkcija,  Pomembna prepoznavna območja

     c) Temeljne smeri prometnega povezovanja   

3. Zasnova gospodarske javne infrastrukture                         

    a) Komunalna infrastruktura    

    b) Energetsko omrežje in sistemi zvez     

    c) Prometna infrastruktura                                          

4. Zasnova poselitve, Določitev okvirnih območij naselij   

5. Usmeritve za prostorski razvoj občine

    a)   Usmeritve za razvoj poselitve     

    b/1)Usmeritve za razvoj v krajini 

    b/2)Usmeritve za razvoj v krajini              

    c)   Usmeritve za določitev namenske rabe zemljišč              

    d)   Usmeritve za določitev prostorskih izvedbenih pogojev   

   Grafični prikaz izvedbenega dela obsega naslednje karte:

1.  Pregledna karta občine z delitvijo na liste

2.  Pregledna karta občine s prikazom  osnovne namenske rabe in ključnih omrežij 
     gospodarske javne infrastrukture (12 kart)                            
3.  Prikaz območij enot urejanja prostora, osnovne oziroma podrobnejše namenske rabe
     prostora in prostorskih izvedbenih pogojev  (12 kart)                                        

4.  Prikaz območij enot urejanja prostora in gospodarske javne infrastrukture (12 kart)                                                                                                            

     Legenda

Grafični prikazi stanja prostora so v posebni prilogi Prikaz stanja prostora.
Grafični prikazi dopolnjenega osnutka občinskega prostorskega načrta vsebujejo le kompletiran strateški del ter del izvedbenega dela, predvsem prikaze osnovne in podrobnejše namenske rabe in delitev na enote urejanja. Ostale grafične priloge bodo kompletirane v predlogu prostorskega načrta.

Obrazložitev in utemeljitev


